
Waiwaye...
Adon Tafiya...


Kamar yadda yake a fili kuma a bayyane shi ne: tsarin ahalin BARDE basu tab'a auren bare sannan kuma basu zama da mace d'aya bisa wasu dalilai nasu da ba ya wuce sanadin asalinsu saboda suna da alak'a da sarauta ne.

Mahaifinmu Alhaji Rayyan Muhammad RM Barde ya kasance sanannen mutum ne kuma d'an siyasa sannan kuma shugaba mai adalci a gida da waje.

Layan RM Barde wani suna ne mai farin jini a cikin dangi da ma mutanen waje sai dai duk da ban kai k'anwata Rimas ba amma nima ina da nawa farin jinin, na taso bani da wani buri da ya wuce na zama 'yar jarida ni kam burina ke nan ban san dalilin ba amma haka kawai nakejin cewa zamana 'yar jarida zai kawo wani ci gaba mai girma, hakan ya sa na dage da gwazo har sai da na tabbatar burina yana gab da cika na zama 'yar jarida a lokacin da nake a shekarar k'arshe da karatuna ne kuma labarina ya sauya sauyawa ta har abada, zazzafar k'addarata ta kwankwaso min k'ofa ba tare da na shirya ba.

Kamar yadda aka sani ne duk wani d'an jarida ko mai shirin zama indai da gaske hakan ne a ransa to fa lallai zaka samesa da jajircewa gwazo da kuma neman bayanai musamman na sirri, to nima hakan ne ya faru dani a lokacin sai dai ni abin da na bankad'o shi ne ya zama silar canzawar rayuwata har nake a halin da nake ciki yanzu.

Mafarin Komai...

Wani Babban gini ne da aka fara ba tare da an k'ari sa, ba haka yake a idon al'umma amma a zahirin gaskiya shi ne a haka dai ana ganin ginin a matsayin wanda aka fara ba'a gama ba, amma ta can k'asan ginin a k'ark'ashin k'asa kuwa wani irin katafaren hamshak'in gini ne mai kamar kamfani da ake gudanar da komai a ciki.

Ba kuma komai ake yi a cikin ginin nan ba fa ce safarar mutane maza da mata ana kaisu ciki tare da yi musu wani gwaji mai had'ari wanda idan aka gwada mutum aka ga bai yi daidai ba to fa nan take ake kashe koma wanene gudun tonuwar asiri.

A cikin wani katafaren d'akin gwajin wannan b'oyayyen kamfanin akwai:
D'akunan gwaji masu sanyi sosai da tankunan gilashi da na'urorin da ake ajiye mutanen da aka yi ma gwajin a ciki, ta hanyar yi musu allurori da ke sakin sunadarai a hankali yana bin jikin mutum tsawon makonni.
Sannan akwai wata babbar d'akin sarrafawa inda Shugaban duka wad'an nan mutane ke ganin komai yake kuma control na komai.

PROJECT: WOLF ASCENT, shi ne sunan da ke rubuce jikin d'akin gwajin.

Nasan zuwa yanzu zaku k'osa domin sanin inda labarin ya dosa, wani irin gwaji ake ma mutane a wurin kuma wanene wannan shugaban nasu da yake sarrafa komai.

🧬 Mene ne Sunadaran da ake ma mutane har su koma zuwa ga siffar wancan halitta.
Sunadaran sun kasance suna sauya tsarin ƙwayoyin halitta (DNA modification)
Ƙara ma wad'an da aka yi ma gwajin, mace ko namiji yana ƙara musu ƙarfi da sauri sosai yana kuma basu ikon jure rauni ko wani iri ne, sannan yana basu ƙamshi mai ƙarfi kamar irin na wolf wato kyerkyeci.
Ba wai ana sauya mutanen da ake ma gwajin ne gaba ɗaya ba —
amma suna iya canjawa tsakanin mutum da wolf idan an kunna sinadarin da aka dasa a jikinsu.
Ma'ana shi ne duk wanda aka yi ma wannan gwajin kuma ya tsallake ko wani mataki kuma sunadaran suka gama ratsa jikinsa to aiki ya zama successful daga nan wannan mutumin ya tashi a matsayin mutum mai rauni ya koma rabi mutum rabi wolf sakamakon sinadaran dake yawo a jikinsa, kuma Shugaban wannan wurin shi ke da ikon sarrafa wannan mutumi gaba d'aya bashi da ikon sarrafa kansa controlling d'in rayuwarsa ya koma hannun Shugaba da ake kira da Alpha.🐺

Amfanin da Wolves ɗin suke ma shugaban kad'an daga cikin sun haɗa da: Yana amfani da su a matsayin sojojin sirri wajen kashe abokan gaba
Suna shiga cikin duhu ba tare da an gano su ba suna kuma tsaron sirrinsa. Domin wani irin masifar ƙarfi na bala'i wannan sinadaran dake yawo a jikinsu yake ƙara musu da zasu iya aikata komai ba tare da an ankara ba, kuma bisa control nasu da shugaba yake yi yakan iya mayar dasu wolf a duk lokacin da ya so kuma ya dawo da su asalinsu na mutum sosai yake amfani da su ta fanni da dama, kuma duk wanda aka ma wannan gwajin to fa yana manta gaba d'aya tunaninsa ne da duk wani abu na rayuwarsa umarnin shugaba kawai yake iya cikawa.

Abu na biyu kuma shi ne Gwajin Immortality.

Shugaban yana da burin ya yi rayuwa mai tsawo da kuma iya iko warkar da ko wani irin ciwo cikin sauri.
Wolves ɗin su ne matakin farko kafin ya gwada kansa. Ma'ana shima ayi ma sa gwajin da saka masa sinadaran da zai ke iya sarrafa kansa daga mutum zuwa dabbar kyerkyeci wolf kamar yadda yake ma sauran mutanen.

Abu na uku akwai kasuwancin sirri. Yana shirin sayar da wannan fasahar tasa ga manyan masu kuɗi na duniya da ma ‘Yan siyasa har ma da k'ungiyoyin ɓoye, domin duk wanda ya mallaki wannan iko zai iya mallakar duniya.


A jikin mutanen da aka mayar wannan halitta akwai wani sinadari da, idan Shugaba wato Alpha ya aika wani signal daga na’urarsa, suna jin umarninsa
Ba za su iya ƙin shi ba, har sai sun aiwatar da duk abin da yake buƙata, sannan idan ya kashe signal, suna komawa yanayin mutum kamar sauran mutane.


Amma duk me ya kawo wannan hargitsin, me ya sa Alpha yake duk wannan abun, shin iya kar saboda burinsa na mallakar duniya ne ko kuwa akwai wani dalilin daban?

Wad'an nan tambayoyi suke wayo a kwanyarmu ni da sauran abokan aikina da muke aikin binciko wannan sirri a tare, kuma muka sake mayar da hankali domin ganin mun samo asalin cikakken tarihin Alpha da dalilinsa na yin duk wannan kafin daga bisani mu bayyana abin wa duniya domin kawo ƙarshen sa,  duk da lamarin ba mai sauƙi bane amma haka muka jajirce muka fara binciken mu sai dai tun kafin muje ko'ina aka gano mu kuma nan take aka fara yi ma rayuwarmu barazana kafin suka kashe biyu daga cikinmu dama mu huɗu ne ganin hakan ya sa na bar ƙasar domin ceton rayuwata ba kuma wai dan na haƙura da binciken ba, sai naje na ƙaro karatu domin sanin hanyar tarwatsasu, a lokacin da na bar ƙasar ne kuma babban al'amari ya faru a rayuwata...
Shi ne na haɗu wa da Mahaifinka da nayi, maganar gaskiya tun farko bai ɓoye min ba cewar shi ba Musulmi ba ne amma bai sanar dani hakan ba har sai da ya tabbatar na dilmiya cikin kogin so da ƙaunarsa nayi kane-kane sannan ya sanar dani.
Na shiga tashin hankali sosai domin nasan ko giyar wake na sha ban isa na auresa ba, rusa tsarin ahalin mu da nayi ma ta hanyar soyayya da shi kaɗai ma ya isa dalilin na rabu da shi, bare ace na ƙara aikata wani laifin na aurensa kasancewar addininmu ba ɗaya ba.

Na shiga tashin hankali da damuwa sosai a lokacin amma duk da haka na jure nayi ƙoƙarin yanke duk wata alaƙar dake tsakaninmu, har na tsawon wasu watanni kafin ya sake shigowa rayuwata a karo na biyu da sunan ya musulunta ashe na ƙarya ya yi domin ya sama cikon burinsa na auresa.

Ni kuma a lokacin sai soyayyar da nake yi masa ta rufe min ido daɗi da ƙari tuna cewar muddin ban yarda na auresa ba to fa ahalina ba za su taɓa bari na auresa ba, wannan dalilin shi ne ya yi jagoranci a tsakanin mu har na yarda da shi mukaje aka d'aura mana aure.

Acan ƙasar Poland ɗin muke rayuwa yayin da nake ci gaba da karatuna hankali kwance ba tare da damuwar auren da nayi ba tare da sanin ahalina ba, gefe guda kuma shi ma ban san ahalinsa ba, abin da na sani shi ne kawai ya faɗa min shi Maraya ne a gidan marayu ya taso kafin ya musulunta ya sanar dani sunansa Nikolai David bayan ya musulunta kuma sai ya koma Nadeeruddeen, ma'ana mai daraja addini. Yayin da nake kiransa da ND.

Ashe duk ƙarya ce kuma yaudara na ya yi kuma sannan ban tashi sanin hakan ba har sai da na samu ciki lokacin haihuwa Yau ko gobe sannan na gano gaskiyar komai akansa.

Kalmar tashin hankali ta yi kaɗan wajen misalta halin da na shiga domin ban idda kallon video da karanta bayanansa da komai da wata lambar da ban san mai ita ba ya turo min na zube a wurin, ban san me ya faru ba bayan haka sai farkawa nayi na ganni a asibiti an yi min Cs an cire abin da ke ciki na domin halin da na shiga ya sa aka yi gaggawar yimin aikin domin ceto rayuwata da na abin da ke cikina.


Tun da na farfaɗo na ganni cikin hayyacina wata irin nadama tazomin ko kallon jinjirin ban yi ba sai hawaye dake min zuba ina tambayar kaina me nayi?, me na aikata ke nan yanzu da wani ido zan kalla ubangijina bayan wannan gagarumin laifi da nayi domin ni bana ma ta ahalina domin su nasu hukuncin mai sauƙi ne don nasan komai tsanani dai ba za su rabani da rai na ba.

Gaba ɗaya na burkicewa Nikolai a lokacin naƙi saurarensa duk irin lalashin da ya yi min, shima kuma da yake ya san ya yi laifi sai bai ji haushin duk abin da nake yi masa ba.

A haka dai a daddafe cikin ƙuncin zuciya na samu bayan na cika sati a asibitin aka sallame ni da fari nayi gardamar komawa gidansa sai dai wata zuciyar ta gargaɗeni akan idan ban je can ɗin ba ina da wurin zuwa ne?

Haka dole ba yadda na iya na bisa cikin takaici kuma ban sake saurarensa ba bare naji ƙarya da ƙarerayin da zai sake min a matsayin ya kare kansa, Allah kaɗai ya san halin da na shiga a lokacin domin da farko ma naƙi na shayar da yaron sai na zauna nayi tunani naga fa baka da laifi da zan hukunta ka duka laifin nawa ne, hakan ya sa na shayar da kai na tsawon watanni goma kafin ahalina su gano gaskiyar komai domin tun da nayi auren ban yarda sun kawo min ziyara ko kuma ni naje can ba kullum cikin basu uzurin ƙarya nake kuma bana taɓa yarda muyi video call shi ya sa ganin hakan ya sa ba tare da na sani ba suka fara binciken kalar rayuwar da nake yi a lokacin har suka gano komai.

Da hakan ya sake jefa rayuwata cikin duhu mai tsanani, bisa tilasta war ahalina na barka hannun mahaifinka bayan na saka ya yi min alƙawarin ba zaka taso a matsayin krista ba zai jajirce maka domin ka taso a matsayin cikakken musulmi daga lokacin kuma ahalina suka tasa ƙeyata muka dawo gida Nigeria ba tare da sun damu da barin ka acan ba domin sun yi hakan ne gudun kar sunan ahalinsu ya ɓaci da abin da na aikata shi ya sa suka rufe lamarin a dangi ma an san dai nayi aure a ƙasar da na tafi karatu amma ba wanda ya san kalar mijin da na aura kuma naji daɗi sosai da suka ɓoye hakan duk da ban so ɓoye haihuwar da nayi da suka yi ba domin na san indai da rayuwa wata rana dole ka nemesu kamar yadda ka nemoni a yanzu...


Lokacin da Layan ta kawo nan a maganar nata sai ta yi shiru tana share hawaye yayin da Ryan ya zuba ma ta ido cikin wani irin yanayin da bashi da suna gaba d'aya a tsume yake.

Can sai ya d'an sauke numfashi tare da miƙa ma ta handkerchief ta karɓa tana share hawayen, batayi tsammani ba sai ji ta yi ya furta.

“Daga nan sai me ya faru? I mean ya akayi kika tsinci kanki anan?”

Ya faɗa yana ware idanunsa a wurin da suke.

Sai da ta sauke ajiyar zuciya ta ɗan lumshe ido da Ryan ya lura tana yawan yin hakan tun shigowarta wurin.

Gaba ɗaya na burkicewa kowa an kasa shawo kaina bayan faruwar wannan al'amari domin a lokacin bani da wani buri da ya wuce su barni naje ga ɗana naje na karɓo yarona daga wurin Nikolai domin ina tsoron Nikolai ya kasa cikamin alƙawarin da ya ɗauka.

Sai dai a lokacin mahaifinmu da kansa ya yi min albishir da koda ina mutuwa ne ina dawowa ba zai taɓa bari na je na karɓo ka ba, hakika a lokacin nayi kuka nayi kuka sosai sosai har hawayen suka ƙafe na shiga wani hali da ya kaini ga kwanciya a asibiti daga nan har psychiatrist hospital an kaini kuma nayi shekara acan kafin na fara dawowa daidai na ɗan fara dangana duk da har lokacin ba wai na haƙura ne ba da komai, ganin hakan ne ya sa suka yi gaggawar nema min aiki na fara zuwa aiki dama na gama karatuna tun kafin ba haifeka.

Na fara zuwa aiki ba tare da walwala ta ta gama dawowa ba gaba ɗaya a lokacin ne kuma tsoron binciken da nayi na dawo da shi tare da taimakon ƴan uwan aikina masu buri irin nawa na ci gaba da binciken cikin sirri har na gano asalin tarihin Alpha lamarin da ya girgiza kwanyata ya kuma hargitsa lissafina.


Kamar yadda na faɗa maka mahaifinmu ɗan siyasa ne da har matakin shugaban ƙasa ya riƙe, to a lokacin da yake mulki ya jajirce a mulkin nasa wurin ganin ya tona asirin masu ƙoƙarin kawo naƙasu a ƙasa da duk wani mara gaskiya, to a lokacin ne ya yi sanadiyar durƙushe war wani attajirin ɗan kasuwa a zahiri sai dai a zahirin gaskiya safaran mutane da kwayoyi shi ne sana'ar sa dake kawo masa kuɗi sunansa kuma shi ne K. Vale.

Mutum ne mai cikakken iko sai dai ƙarfin mulki game da adalci irin na Rayyan Muhammad RM Barde ya ɗurƙusar da shi har hakan ya sa ya gaza haƙura ya nema ya yi faɗa da Gwamnati sai dai kowa ya san faɗa da Gwamnati BA RIBA hakan ya sa ba'a je ko'ina ba aka shafe labarinsa gaba d'aya da ma sauran mutane masu bak'ar zuciya irin nasa.

Ashe ashe an kashe macijine ba'a sare kansa ba domin kuwa ɗan sa shi ne ya maye gurbin mahaifinsa yanayin abubuwan da suka shallake tunani ya kuma nin ka tantiranci irin na mahaifinsa kuma yana da Burin ɗaukar fansa ga ahalin mu bisa abin da mahaifinmu ya yi ma nasa ahalin, yana da burin tarwatsa ahalin RM Barde sannan ta gefe guda shi ne shugaba ko nace Alpha ga waccan ƙungiya da har lokacin ba wai nasan cikakken sunanta ba ne sannan a ɓoye shi mabiya wancan ƙungiya suna yi masa laƙabi da Alpha wasu su ƙara da Alpha Prime, cikakken sunansa shi ne, Dr. Zayden K. Vale yana da matuƙar hatsari kuma zai iya yin komai akan cikar burinsa.

Wannan abin da bincike na ya gano min a game da shi da ahalinsa a lokacin da nake dab da zuwa matakin ƙarshe domin tona masa asiri ne kuma shi ma ya ganoni sakamakon siyar masa da bayanan mu da ɗaya daga cikin mu yaci amanarmu ya yi.

A lokacin ne kuma Dr Zayden K. Vale wato Alpha ya fara farautar rayuwata a karo na biyu, ni kuma ganin yadda nake cikin hatsari ya saka nayi gaggawar tattara duk wasu bayanai game da shi da ƙungiyar nasa na kuma damƙa a hannun ƙanwata Rimas da ta kasance karatun likitanci take yi a lokacin na kuma sanar da ita komai da komai domin a lokacin bani da wani wanda zan yarda da shi da ya wuce ita ɗin.

Wata rana ina tuƙi na yi hatsari kuma ban tashi farkawa ba sai gani na nayi a wurin wasu mutane da suka kasance cikin daji su ne suka taimaki rayuwata har na farfad'o kuma koda na dawo hayyacina na daɗe a wurinsu kafin daga bisani na dawo garin Abuja da kyar a lokacin ne kuma na ɓoye kai na ban bayyana ga kowa ba, nan ne na sama labarin bayan hatsarin da nayi motar tawa ta ƙone ne shi ya sa aka yi tunanin ina ciki domin bani kaɗai bace a motar a lokacin tare muke da wata da take taimaka min da yake bata da kowa shi ya sa aka yi tunanin ni ce.

A wurin ahalina na daɗe da mutuwa ta sanadin hatsarin mota.

Kuma dalilin zuwa na nan kuma shi ne bayan abin da ya faru duk da haka ban hak'ura ba sai ma sake ɓoye kai na da nayi na kuma tafi Lagos domin bincike dan a can ma akwai rassan ƙungiyar sai dai Binciken nawa bai je ko'ina ba aka wayi gari an kashe matar da muke zaune da ita gida ɗaya kuma kai tsaye bincike ya nuna ni ce na aikata kisan bayan kuma ban san hawa ba bare sauka wannan ne dalilin zuwa na prison da fari acan Lagos ɗin suka aje ni dai a gidan kaso dake can kafin daga bisani suka dawo dani nan Abuja.

Wannan ke nan abin da ya faru a rayuwata a taƙaice.

(TO kun ji asalin labarin Mahaifiyar Ryan wato Aaron ND.)
Kalaman da Layan ta yi ma ɗan ta Ryan ke nan bayan ta gama bashi labarinta da dalilin da ya sa take rufe cikin gidan kaso a lokacin da ya kai ma ta ziyara na farko kuma da ya kasance haɗu warsu na farko da juna...

WANNAN KE NAN

Ci gaban labari...

BAYAN SATI BIYU


Cikin amincewar Allah an sha shagulgulan bikin auren Nimrah da Affan lafiya an gama, kuma an kai amarya gidan mijinta Affan sai dai ba a cikin Mansion na Alhaji Bashaar suka zauna ba, sakamakon shi Affan ɗin da ya nuna bashi da ra'ayin zama ciki sai kuma Alhaji Bashaar bai ja ba ya goya masa baya.

A hankali ta d'aura hannunta da ya sha jan lalle ya yi kyau da shi saman doorhandle ɗin bakinta d'auke da sallama fuskarta yalwace da kyakkyawan murmushi.

“Kai! wai kana nufin har ka shirya ke nan, baka jira nazo na taya ka ba.”

Ta faɗa cikin zolaya a lokacin da ta ƙari sa gabansa ta tsaya tana mai karɓar kwalbar perfume ɗin hannunsa ta fara fesa masa cike da kulawa.

“Ba dai kin min wayo ba kin tafi sannan kika ƙi dawowa shi ya sa na shirya abina tun da na lura yau sarautar suna kusa kinsan ke ɗin gimbiya ce sai ana haɗa wa da biyayya.”

Wani irin dariya Nimrah ta fashe da shi cike da nishad'i jin kalaman mijin nata Affan.

Yayin da shi ma yake murmushi ta riƙo hannayenta cikin nasa.

“Are you going to think about me when I’m not around?”

Ya faɗa kasancewar tun bayan auren da yau suka cika sati guda, bai fita ko'ina ba sai yau ɗin ne zai fara fita.

Sai Nimrah ta d'aura hannu ta tallafo fuskarta idanunta na kallon sama kamar mai nazari sai kuma ta ce.

“uhmmm, zan yi kewarka kamar adadin yawan gashin tinkiya haka malala-malala ɗin nan...”

Ta faɗa tana dariya. Sai shima ya yi dariyar cike da jindad'i tare da kamo hannunta suna fitowa daga d'akin yayin da ɗaya hannun nata ke riƙe da briefcase ɗin sa suna taku cike da burgewa suka sauko ƙasa.

“Kema ya kamata nan kusa ki koma naki aikin ko ?, My queen of the bar.”

“Ai kuwa kamar ka shiga zuciya ta, wallahi nima tunanin da nake yi ke nan, amma a ganinka yaushe ne ya kamata na fara?”

“Koma ma yaushe ne baki da matsala dani Babe, k'ofa a buɗe take, i just want you to take a good care of yourself for meee...”

Ya faɗa yana ɗan jan ƙarshen tare da kashe ma ta ido ɗaya cikin salon soyayya.

Ta yi murmushi sannan suka sake sallama ta rakashi har bakin Palo ta tafi sannan ta dawo. Bata zauna ba sai da ta gama gyara ko'ina da ya kamata sannan ta ɗan zauna tana duba wasu ayyuka a system kafin zuwa wani lokaci ta d'aura girki.

Wuraren ƙarshe sha biyu na rana Mirrah da Mima suka ziyarci gidan lokacin bata jima da zama ba suna waya da Affan, bayan ya gama girki ta bawa driver ya kai masa, lokacin da ta fito wanka kiransa ya shigo, nan ya fara zuba ma ta santi ta waya akan yadda girkin yake ƙoƙarin susuta shi tsabar dad'i. 

A haka dai suka shiririce har ta gama shirinta tsaf cikin wani less peach color doguwar riga ɗinkin fitted da ya zauna a jikinta ta baza ɗauri mai kyau, fuskarta da light makeup sai ta fito sak a amaryarta, lokacin da su Mirrah suka zo video call sukeyi da shi, inda yake faɗin wannan kwalliya nata nema take ta hanasa aikin ta saka shi dawowa gida babu shiri, ita dai sai dariya take yi masa to zuwansu Mirrah ne wayar ta k'are.

Cike da farin ciki ta tarbe su tana rungume Mirrah cikin jindad'in ganinsu, kafin ta sake su, nan da nan ta cika musu gaba da kayan mak'ulashe.

“Duk da dai naji dad'i amma kam sai nayi ƙorafi, yanzu saboda Allah Anty Mirrah sai yau kuke dawowa tun ranar ɗaurin aure da kuka yi min wayo ku gudu.”

Ta faɗa cikin shagwaba tana zama gefen Mirrah.

“Hmmm ai bari mukayi ku gama shan amarcin tukunna yanzu ma ba dan Mimah ta matsa ba, ai da ba zaki ganni ba sai kin kusa haihuwa...”

Mirrah ta k'arisa cikin dariya ganin yadda Nimrah ta zaro ido kamar ta kira ma ta mutuwa.

“Anty Mirrah ke nan bara dai nayi shiru kawai... Wai me yake faru wa ne naga mutuniyar ba walwala.”

Ta faɗa tana duban Mima da ta yi shiru kamar babu ita a wurin.

“Hmmm ai gaki ga ta nan sai ta baki amsa.”

Cewar Mirrah tana ɗaga kiran da ya shigo wayarta tare da mik'e wa ta bar wurin domin amsa kiran.

Yayin da Nimrah ta maido da dubanta ga Mima tana kiran sunanta tare da ci gaba da.

“Me ya faru ne, ko dai har yanzu a kan lamarin Bapah ne? A halin yanzu addu'arki yake nema ba shiga k'unci ko damuwa ba, ki dinga addu'a ne a garesa kinji ko?.”

Sai a lokacin Mima ta ɗago tare da kallonta idanu taff da hawaye ta furta.

“Duk da ina cikin damuwa na rashin Bapah amma ba shi ne abin da ya hanani walwala ba a yanzu hasali ma zuwa nayi domin neman alfarma a wurin ki.”

“Ban gane ba, wata irin alfarma ke nan?”

Nimrah ta tambaya cikin mamaki.

Mima ta sauke ajiyar zuciya sannan ta sanar da Nimrah abin da ya ke tafe da ita da kuma Ƙudirin ta.

Shiru palon ya d'auka na wasu dak'ik'u kamar ba mutane cikinsa kafin Nimrah dake bin Mima da duban mamaki sai lokacin ta sama zarafin tattaro natsuwarta ta furta.

“Mima kin san abin da kike faɗa kuwa, An ya kina cikin hankalin ki?, Cewa fa kika yi na taimaka miki ki shigar da Alhaji Bashaar oh i mean makarantar surukina Alhaji Bashaar ƙara a kotu.”

Ta faɗa mamaki bai sake ta ba tana duban Mima da idanu waje. Daidai lokacin kuma Mirrah da ta dawo wurin ta tsinci wasu daga cikin kalaman Nimrah.

“Ban gane ba, wani surukin naki za'a shigar ƙara akan me?”

Mirrah ta faɗa in confused tana kallonsu su duka.

Sai kawai Nimrah ta nuna ma ta Mima ba tare da ta ce komai ba cikin takaici.

Kallon Mima ita ma Mirrah ɗin ta yi. 
“Oh dama shi ne dalilin takurawa da kika yi sai mun zo kuma kika ƙi sanar dani komai?”

A maimakon Mima ta bawa Mirrah amsa ko kuma ta kula Nimrah sai kawai ta saka musu kuka mai ƙarfi sai duk suka sake shiga cikin ruɗani suka birkice ganin kukanta sai suka koma lalashin ta.

Acan ɓangaren Affan kuwa sauke wayar ya yi tare ɗa ga kansa yana kallon budurwar da ta shigo office ɗin nasa cikin wani irin ɗan iskan shigar da ya saka shi saurin ɗauke kansa daga gare ta.

Kafin ya yi magana sai ma'aikacin da yake gadin office ɗin nasa ya shigo da sauri cikin ɓarin jiki yake faɗin.
“I'm sorry Yallab'ai nayi duk yadda zan yi domin ganin na hanata shigowa amma wallahi sai da ta san yadda tayi ta shigo.”
Cikin numfashi ɗaya ya yi maganar domin kare kansa ta hanyar fad'ar hakan cikin jiran tsamannin jin abin da ogan nasa zai ce.

“Alright, no worries. You may leave.”

Da sauri kuwa guard ɗin ya fice yana zuba godiya.

“And you are…? What brings you to my office?”

Ya faɗa cikin tsare gida ba tare da ya yarda idanunsa sun ƙara sauka akan ta ba.

Cike da wani iyayi da rangwad'a ta ƙari sa garesa tana wani jujjuya jiki, kafin ta ja kujera ta zauna ba tare da ya bata izni ba sannan ta hau magana.

“Bakasanni ba amma yanzu zaka sanni domin ni d'in alkhairi ce a gareka, nazo ne domin buɗe wani sirri da yake lulluɓe a gareka, karna cikaka da suturu da fari dai sunana Deejah Ƴar Ɗagwas kuma sannan ni d'in amniyar matarka Nimrah ce...”

Wani banzan kallo da ya yi ma ta ne ya sa ta ɗan ja fasali a maganar da take yi, sai kuma ta saki wani murmushi bata karaya ba ta ci gaba da.
“Akwai wani Babban sirri mai girma da matarka Nimrah ta ɓoye maka wanda ni kuma ba zan iya zuba ido ina gani a cutar da kai ba...”
Ganin yadda wannan karon yake dubanta in confusing ya sa ta k'ara gyara zama tana ci gaba bayaninta hankali kwance.

“Nimrah aurenka ta yi badan komai ba sai dan taci kud'inka wannan dalilin ya saka ta yi maka asiri sannan ta aureka ba tare da kana cikin hayyacinka ba....”

“Oh really? Ni ne da bakina na faɗa miki banason matata Nimrah?”

Duk da gabanta ya fad'i da jin irin salon da ya amsa ma ta maganar, amma hakan bai hanata ƙara wa da faɗin.

“Asiri ta yi maka domin kaso ta, amma ka yarda dani Nimrah ba son ka take ba.”

“Nonsense!”

Ya faɗa da ƙarfin da ya sa ta mik'e wa ba shiri, jikinta na neman fara rawa, domin abu biyu ne ya haɗe ma ta a lokacin na farko dai ta tuna yadda suka yi da wancan bokan akan muddin bayan bikin da sati guda, indai da bakinta ta sanar da Affan cewar Nimrah ta hanyar asiri ta aureshi tofa zai tsana Nimrah ɗin ne kuma a take zai sake ta sannan ya maye gurbin ta da ita, sai dai yanzu taga reshe yana ƙoƙarin juyewa mujiya.

“K..ka saurareni gaskiya fa nake faɗa maka Nimrah ba...”

Cak maganar nata ya mak'ale a bakinta sakamakon tsawan da ya buga ma ta cikin ɓacin rai.

“Shut the fuck up, and get out of office now!”

Ai ba shiri ta sunkuci jakarta ta fice cike da tsoro cikinta na ƙugi musamman da ta tuna kud'in da ta kashe domin kawai wannan aiki ya yiwu.

Affan ya dafe kansa kamar mai nazari sai kuma ya ɗa ga waya tare da umarnin abi bayan Ƴar Ɗagwas sannan a saka ma sa ido a kanta, ya aje wayar yana sake dafe kansa.


“Anty Nimrah Dan Allah ki taimaka ke kaɗai ce zaki iya wannan taimakon, please ki jajirce a kwato wa ƙawata Azima Hakkin ta, an kashe ta ba tare da laifin ta ba, kuma ana neman rufe zancen da cewar kashe kanta ta yi dan kawai an ga iyayenta talakawa ne, shin laifine Dan talaka ya yi ƙoƙari ya saka yaronsa a makaranta mai tsada dan inganta Rayuwar ɗan ko 'yar?”

Mima ta sauke ajiyar zuciya tana share hawaye sannan ta ci gaba, nan take ta basu labarin duk abin da ya faru a makarantar nasu.

“Ikon Allah, to ke Mima yanzu so kike ki kashe ma ta aure uban mijinta ne fa mai makarantar Dan Allah kawai ki haƙura da batun nan tun da bai shafe ki ba, ita kuma wancan Allah yaji ƙanta ya kuma bi ma ta hakkinta...”

“Haba Anty Mirrah...”

Mima ta faɗa cikin kuka.

“To nayi shiru, ke kuma Nimrah tun da baki da hankali sai ki biye ma ta ku shigar da makarantar uban mijinki ƙara daga nan kinga da kanki kin siya tikitin kashe aurenki.”

Mirrah ta faɗa tana danna waya, a yanayin fuskarta tana nuna abin bai dameta ba, yayin da kuwa tuni ta ɗauki sautin muryar Mima na dukkan abin da ta faɗa game da makarantar da kuma abin da ya faru da ɗaliba Azima Tukur, nan take ta turawa wata lamba tare da yin gajeren rubutu sannan ta kashe wayar tana duban Nimrah da ta yi shiru kamar mai nazari ta ƙara.

“Ni dai na faɗa miki.”


“Hmmm Anty Mirrah aini ba mahaukaciya ba ce amma dai zan yi tunani, Mima karki damu kinji ko da ni da kaina ban tsaya miki ba zan yi iya ƙoƙarina domin ganin na taimaka a lamarin.”

Ta faɗa domin kwantar wa da Mima hankali.

Ita dai Mima ba haka taso ba amma sai ta yi shiru domin bata da yadda zata yi.

Ganin sun yi jugum ya saka Nimrah gyara zama tana fad'in.

“Wai ina kuwa Bestie na ta shige ne gaba ɗaya bana samun wayarta tun ranar ɗaurin aure fa ban sake ganin ta ba, shima kuma daga taje ta dawo shikenan zancen...”

“Ita ma ai Aure ta yi.”

Mima ta faɗa kanta tsaye dama abin da ke cin ranta ke nan tun lokacin da Mirrah ta sanar da ita a d'azu, maimakon ta yi shiru ko ƙarin bayani ga Nimrah da ta bita da kallon mamaki, sai ma ƙara cewa ta yi.

“Dama kin san bata damu da Bapah ba tuntuni, ga kuma sharrin da aka yi masa har ya zama silar da muka rasa shi, to yanzu ta yi aurenta ta bar dangi, gaskiya Anty MYSHAH ta canza gaba d'aya ban taɓa tunanin zata yi haka ba...”

“Ke dan Allah nutsu kimin bayani yadda zan gane cemin fa kika yi MYSHAH ta yi aure?, Haba sai kace a garin masu gaɓa-gaɓa haka ake yin auren ɓaka tatan babu shiri, kuma a iya sanina dai MYSHAH bata da wani saurayi duk ta gama korarsu, Anty Mirrah please say something mana, I'm curious Wallahi da gaske aure Myshah ta yi amma me ya sa cikin gaggawa haka.”

Nimrah ta mayar da akalan maganar nata ga Mirrah cikin tsananin mamaki.

Yayin da Mima ta kauda da fuska gefe Allah ya gani ita kanta mamakin abin da MYSHAH ta yi take, shi ya sa take ganin kamar ba MYSHAH da ga sani ba kamar dai wata ce can daban.

“E, da gaske Myshah an d'aura mata ɗaure sai dai dalilin hakan ko kuma me ya sa shi ne abin da ban sani ba.”

Cewar Mirrah tana miƙe wa tare da ɗaukar jakarta.

“Zan barki anan ke nan?”

Ta faɗa tana duban Mima.

“E.”

“Okay”

Miƙe wa ita ma Nimrah ta yi.

“Wai har zaki tafi haba mana ko awa guda bakiyi ba fa.”

“Sorry Nimrah, wani abu ne ya taso urgent shi ya sa zan tafi amma xan dawo kinji, ita kuma Mima zuwa yamma zan aiko driver ya ɗauke ta.”

“Ai Akwai ma driver anan sai ya kawo ta.”

Nimrah ta faɗa a yayin da take take wa Mirrah kasancewar tasan Mima ɗin ta koma gidan Mirrah da zama.

Ita dai Mima zamanta ma ta gyara tana jiran Nimrah ta dawo dan so take ta lallasheta har ta amince ta tsaya ma iyayen Azima domin ganin an shigar da makarantar can ƙara a kotu. Burinta ke nan.


A ɓangaren Ƴar Ɗagwas kuwa koda ta bar office ɗin Affan, gaza jurewa ta yi kai tsaye dajin da bokan da ya yi aikin nan, ta wuce domin taji dalilin da ya sa aiki bai yiwuwa ba, koda ta ƙari sa abin mamakin da ta tarar shi ne gidan boka ya ƙone ƙurmus shima da kyar aka ceto rayuwarsa yanzu haka ma jinya yake ta sha bai san wake kansa ba, dan muguwar ƙuna ya yi, jiki a mace ta baro dajin da yake ita ke tuƙa motar da ta kasance ta Hajiya Sahura Cin-gam ce ta ɗauka ba tare da ma ta sani ba.

Cikin rashin sa'a bata ankara ba motar ta kwashe ma ta ko kafin ta yi wani yunkuri aikin gama ya gama, mummunan hatsari ya faru a kan titin hanyar ta na komawa, da yake ma ba wasu ababen hawa sosai a wurin amma duk da haka Ƴar Ɗagwas taji jiki, jikinta ya karairaye, fuskar duk ta dauje bata san inda kanta yake ba sanda aka yi asibiti da ita.


Wunin ranar gaba d'aya tunanin Nimrah akan abubuwan biyu nan suka kasance da fari dai akan lamarin Mima ne da abin da take nema a gareta na shigar da ƙara wanda ita kanta tasan yin hakan kai tsaye tamkar dai Mahaifin Affan ta shigar ƙara tun da makarantar a bayyane take nasa ne, yayin da gefe guda kuma tunanin halin da Myshah ke ciki ya addabi zuciyarta, a jikinta take jin ba ƙalau ba tun da taji abin da ya girgiza ta wai Myshah ta yi aure, to wa ta aure? Kuma mene ne dalilin auren cikin gaggawa haka? Shi ne amsar da bata sani ba, gashi ba sau ɗaya ba ta gwada kiran layin Myshah amma baya shiga sam, shi ya sa ta kasa samun nutsuwa domin koda Affan ya dawo ma sai ya lura kamar tana cikin damuwa, amma koda ya tambaye ta, sai ta kasa faɗa masa komai a lokacin, sai can da dare lokacin suna saman gado Affan ya zura ƙafafuwansa ƙasa yayin da Nimrah dake kwance saman gadon ta d'aura kanta saman laps ɗin sa, hannayenta dafe da goshinta, idanunta a lumshe, kamar mai bacci ko tunani, shi kuwa duba wayarsa yake yana duban saƙon da ya shigo masa game da wurin da Ƴar Ɗagwas taje da ma hatsarin da ta yi sai kuma ƙarin bayani akan ta gaba d'aya.

Aje wayar ya yi gefe yana ɗan taɓe baki sannan ya kai hannu yana shafa sumar ta.

“Queen of the bar, what's going on, na lura fa kamar akwai abin da ke damunki amma kince babu komai.”

“Akan Myshah ne da kuma Daddy.”

Ta sama kanta da faɗa. Suka ɗan yi shiru ganin kallon tambayar da yake yi ma ta ne ya sa ta ƙara da.

“Ina cikin damuwa ban san halin da Ƴar uwata Myshah ke ciki ba, sannan kuma kaina ya kulle na rasa yadda zan yi akan makarantar can ne ta Daddy, to wai... Uhm wai...”

Sai ta yi shiru.

“Uhum me ya faru akan makarantar?”

“So ake nayi jagoranci domin shigar da makarantar ƙara a matsayina na lawyer game da lamarin can na yarinyar da ake zargin ta kashe kanta, su kuma iyayenta basu yarda ba sun ce yarsu ba zata taɓa kashe kanta ba sai dai idan kashe akayi...”

“To mene ne abin damuwar a ciki?”

Wani kallo ta yi masa.

“Akan makarantar Daddy fa nake magana, idan nayi jagora aka shigar da ƙarar sannan na tsaya musu kamar fa cin fuska ne a gareka tun da Mahaifinka ne”


“Karki damu dani ko Daddy kedai kawai kibi umarnin zuciyarki ki tsaya musu a shari'ar, gaskiya zatayi halinta.”

Wannan karon tashi zaune ta yi tana dubansa.

“Wai da gaske kake?”

“E mana ki taimaka musu kinji.”

Ajiyar zuciya kawai ta sauke tana dubansa da ɗinbin mamaki.

“Amma me ya sa?”

“Bakiji me nace ba, gaskiya zata yi halinta, saboda haka karki damu ki tsaya musu kawai.”

Ya ƙari sa maganar tare da miƙe wa ya tura ƙofar bathroom tare da shigewa ciki ya bar Nimrah nan zaune ta ma rasa tunanin da ya kamata ta yi.

BARDE ROYAL PALACE

Babban gini ne iya ganin ka, wanda ya kasance yanayinsa da tsarinsa kamar dai na gidan sarauta, sarautar ma irin mai class ɗin nan. 

Babban anguwa guda aka share tare da zuba wannan ƙasaitacciyar fada mai zaman kanta, Barde Mansion, daga waje harabar gidan zagaye yake ta ko'ina da wasu irin shukoki koraye gasu luff-luff kuma da yake dare ne sai kyawawan fitilun dake kusan ta ko'ina suka ƙara wa harabar kyau, tsaruwa da burgewa, daga ciki kuwa wani katafaren hamshaƙin palo ne da ya ƙawatu da wasu manyan ƙasaitattun kujeru na alfarma masu kalar golden and red, yayinda komai na palon ya kasance launin milk and golden, ga kuma wani ƙasaitaccen royal stairs da gefe da gefensa ya kasance golden yayin da tsakiyar kuwa red carpet ne malale tun daga farkon benen har ƙarshe.

Ta ko'ina ma'aikata ne keta kaikawo cikin tsari domin yadda suke gudanar da komai yadda ya dace zaka fahimci lallai shirin tarbar wani muhimmin baƙo ake yi.

“Guys meke faruwa ne? Something about you seems different”

Matashin saurayin wankan tarwatsa ya faɗa lokacin da ya shigo palon ya ƙari sa garesu yana zama tare da sake duban palon da kyau.

“Where is everyone naga banga kowa ba ko duk suna sama ne?”

A ɗan fusace ɗayan saurayin dake zaune ya amsa masa da.

“Suna can suna shirin tarbar Babban baƙonsu mana.”

Da alamar mamaki ya ce.

“Baƙo kuma, wani iri?”

“Ryan masoyina shi ne zai dawo ƙasar a gobe kuma ya yi albishir da yazo ke nan ba inda zai koma.”

Budurwar ta faɗa cikin washe baki tana ƙari sa sakkowa daga benen.

“What! Oh what a surprise, ya yi kyau Allah ya kawo sa lafiya.”

Ya sake faɗa da murmushi.

“Mash'al what's with the long face ne wai, ko dai kana gudun kar ya dawo ya kwace maka ni ne?”

Budurwar ta sake faɗa cikin zolaya.

“Wa ni ɗin ne zan yi kishi akanki? Allah sutura ya daɗe bai dawo ba indai akanki ne.”

Ya faɗa a fusace yana tashi ya bar musu palon.

Ta kalla saurayin da ya fara magana da murmushi ta ce.

“Uncle Wali an ya ba zaka masa magana ba,  gaba ɗaya na rasa mai zai dameshi daga jin labarin Ryan zai dawo duk ya wani damu kansa.”

“Rabu dashi kawai shi ya sa sani zai ma dawo kan hanya ne.”

Saurayin da ta kira da Wali ya faɗa cikin basarwa.

Sai a lokacin ɗayan budurwar dake lafe cikin kujera idanunta a lumshe tana sauraren su ta yi magana.

“Kema Nudra ya kamata ki rage wannan rawar kan tun kafin shi da kikeyi a kansa ya zo ya baki kunya.”

“Hanan ke nan na lura tafiyarku ɗaya da Mash'al ni kam barni nayi murna da dawowan masoyina.”

Nudra ta faɗa ko'a jikinta da wani kallon da Hanan ta watsa ma ta.

“Kinsan dai bake kaɗai kike haukar son sa ba ko? ya zakiyi da Xulaihah kinsan dai ba haƙura zatayi ta bar miki ba?”

Nudra ta yi wata dariya tana farr da ido jin abin da Wali ya ce.

“Ai kawai kowa ya iya allonsa ya wanke”

Ta faɗa tana danna waya, suka ɗan ci gaba da fira yayin da Hanan ba wani saka musu baki take ba.

Can sai ga wata kyakkyawar budurwa ta shigo palon yayin da wasu ma'aikata ke biye da ita hannayensu riƙe da jakunkunan siyayya niƙi-niƙi ko ba'a ce ba kasan daga shopping ta fito.

“Hello ƴan mata da samarin Rm Barde.”

Ta faɗa tana zubewa saman kujera bayan ta bawa ma'aikatan umarni da su shige ma ta da kayan siyayyan nata ciki.

“washsh gaskiya na gaji da yawa.”

Ta sake faɗa.

“Sannu Babe, ko dai na ƙari so ne nayi miki tausa.”

Wani kallo ta yi ma Wali da ya yi maganar kafin ta ce.

“a'a goyani zakayi ba tausa ba.”

“Haba mana Babe daga magana sai fusata.”

“Uncle Wali ka taimaka ka cire Babe ɗin nan a bakinka, domin ni ba Babe ɗin ka ba ce gwara ma ka dena kirana da haka tun kafin My Ryan ya dawo yaji kana kirana haka ya yi zargin wani abu...”

“Uhumm lallai iska na wahal da mai kayan kara.”

Nudra ta faɗa tana kallon gefe daban.

“Oho ace duk abin da za'a ce ba zan kula mutum ba.”

“Ke ni sa'ar ki ne?”

Nudra ta faɗa a fusace.

“Xulaihah, Nudra wai mene kukeyi ne haka sai kace ba ɗakinku ɗaya ba, baku da aiki sai raba hali akan namijin da bai ma san kunayi ba.”

“Ai Anty Hanan ki barni na bata amsa daidai ita tun da bata kama kanta matsayin ta na Babba inda ace ita ta fara son Ryan zan haƙura na bar ma ta amma bata nuna tana son shi ba har sai da na fara saboda bata da aiki sai gasa dani...”

“Ke Xulaihah ya isa haka rufe min baki a wurin nan, kuma kar na sake jin maganar kowa indai akan Ryan ne, haba mana Mutum tun kafin ya zo yana neman raba min kan ya'ya ni dai kam Layan bata kyauta min ba ta mutu ta bar mu da wannan ɗa nata da yake nema ya raba min kan ahali.”

Cewar Zuwaira da ta kasance mahaifiya garesu kuma ƙanwa ce wurin Layan wato Mahaifiyar Ryan. Tun farkon aurenta anan Barde Mansion suke zaune da mijin cikin family har zuwa lokacin da ya rasu kuma daga nan bata sake wani auren.

Shiru duk suka yi, kafin wani lokaci kuma duk ahalin suka taru a babban palon Alhaji Rayyan Muhammad maza da matansu yara da manya kamar yadda ya buƙata.

Ba kuma komai ne silar tarasu da ya yi a wurin ba, sai dan ya ƙara sanar da su game da zuwan jikan nasa na wurin Ƴarsa Layan wato Ryan.

“Dan Allah kuyi ƙoƙarin haɗa kanku ko bayan dawowan Ryan domin ba shi da matsala, kuma abin farin ciki ne a garemu ya kasance ya dawo nan wurin mu da zama gaba d'aya ƙarin abin farin cikin shi ne tare da matarsa zasu zo...”

Ai Alhaji Rayyan Muhammad da jikokinsa ke kira da Baffa, bai rufe baki ba, wani irin duhu ya mamaye idon ƴan matan dake wurin Nudra da Xulaihah da jin batunsa wai Ryan tare da matarsa zai dawo.

“B..ban gane ba, dama Ryan ya yi aure ne? Amma yaushe, ina ce kai da bakinka kace mana bai da aure a duk lokacin da ka dawo daga kai masa ziyara har kake cewa zakaso ya kasance ya aura ɗaya daga cikin ahalinmu...”

“Hanan!”

Mahaifinta wato Rayyan Rayyan Muhammad ya kirata a tsawa ce cikin gargad'i jin kalaman dake fitowa daga bakinta ga mahaifinsa.

Yayin da Nudra da Xulaihah suka yi mutuwar zaune suna dubanta da mamaki.

Ita kuwa shiru ta yi badan bata da abin faɗa ba sai dan irin kallon gargad'i da ake ma ta ne ya sa yi shirun. Ita kam ta gaji da wannan ɓoya-boye tanason Ryan gwara ta bayyana hakan ga kowa ita ma a fafata yaƙin da ita.

Baffa ya yi murmushi a nutse yana tuna lokacin da ya faɗa musu hakan a wani dawowa da ya yi bayan ya kai ma Ryan ziyara. Domin tun bayan abin da ya faru da mutuwar ƴarsa Layan bayan ya sakko daga fushin sai ya ɗauki son da yake ma ta ya mayar kan ɗan ta Ryan. Ya ɗauki shekaru yana zaryar zuwa Russia domin kawai yaga Ryan amma mahaifin Ryan ɗin bai taɓa basa damar ganinsa ba har sai da Ryan ɗin ya kai shekaru sha takwas daga nan duk bayan wani lokaci baya gajiyawa da zuwa duba jikan nasa sai dai tsayin shekarun nan shi Ryan bai taɓa tako ƙafarsa Nigeria ba bare har yazo gidansu shi ya sa wannan karon da shi da kansa ya sanar da zuwan nasa abin yazo ma kowa a bazata, musamman da ya ce da babbar bazata yake tafe, Baffa kawai ya faɗa ma cewar da Matarsa yake tafe, duk ƴan matan gidan da suke haukar son sa a hoto kawai suka sanshi basu taɓa haɗu wa ba a fili.

“Tabbas ni da bakina na furta cewa zan so Ryan ya aura ɗaya daga cikinku sai dai bayan haka ban ƙara da yima kowa alƙawari ba.”

Baffa ya sake faɗa daga nan dai aka yi tattaunawar da za'ayi kowa ya watse kowa da abin da yake saƙawa a ransa.


Washegari da ya kasance ranar da Ryan zai diro ƙasar kuma ya ce baya buƙatar zuwan kowa airport domin taryarsa, kuma ira-iren wannan abu da yake nunawa shi ya sa samarin gidan suke ganin kamar Arrogance ne da shi, ya sa yake hakan wannan dalilin ya sa tun kafin isowarsa wasunsu suka fara kishi da shi, musamman ganin yadda kowa yake ɗokin zuwansa kuma ko ba'a faɗa ba bayyane yake ga kowa cewar kakansu Baffa yafi son Ryan bisa sauran jikokinsa.

Gaba ɗaya suna tsaytsaye ne a harabar gidan kwansu da kwarkwarta kowanne cikin shiga ta alfarma ana jiran isowar babban baƙo, kowa da abin da yake saƙawa a ransa kuma wannan jeruwan da Baffa ya sa kasu ba ƙaramin ɓata ran wasu daga cikinsu ya yi ba kawai dai ba yadda zasu yi ne.

A hankali katafaren gate na Mansion d'in da ya kasance ruwan gold ne ya zuge kansa ba tare an taɓasa ba, kafin kuma a jere wasu lafiyayyun motoci masu tafiya da tunani guda uku, suka cinno kai cikin gidan suna tafiya cikin salo saman doguwar hanyar da zata sadasu har zuwa harabar gidan kafin aka yi parking nasu a nutse motar farko da na ƙarshe baƙaƙe ne yayin da ta tsakiyan ta kasance fara ce mai ɗaukar ido ƙirar kamfanin RRR.

Kowa zuba ido ya yi domin ganin yadda fitowar Ryan da matarsa zai kasance zuciyoyin da yawa daga cikinsu kuwa bugu yake kowa da abin da yake saƙawa.


Salman ne ya fito daga motar farko tare da saurin ƙari sawa ga farar motar tsakiya cikin girmamawa ya buɗe motar yana ɗan risinawa kafin ya matsa gefe, sai da aka ɗauki wasu dak'ik'u da bud'e motar kafin ƙafarsa ɗaya dake rufe cikin farin designer shoe Monk straps ya zurata waje sannan gangar jikinsa ya biyo baya ya bayyana gaba d'aya tare da kwarjininsa.

“Wow wow wow”

Shi ne kalmar dake ta tashi daga bakunan wasu daga cikinsu, domin ba ƙarya komai hassadarka da ƙin gaskiya ba zaka taɓa jera Ryan cikin ayarin munana ba, kyakkyawa ne irin kyawun nan mai kyau haka yake ba zaka iya cire idonka akansa daga kallon farko.

“Ma sha Allah.”

Baffa da sauran yaransa maza suka furta a fili muryarsu ɗauke da farin ciki fuskokinsu da walwala.

“Excellent...”

Yaji kalmar ta suɓuce ma sa ta fito da hakan ya sa Matarsa Sophia saurin kallonsa ya ɗage ma ta gira sai ta yi d'an murmushi.

“Ya dai ba zaka ƙari sa ka tarbi ɗan uwan naka ba ne?”

Ya ɗan taɓe baki.

“Kuma ya kamata nayi hakan ko?”

Ya faɗa ta sigar tambaya.

Ta yi d'an murmushi.

“Kwarai kuwa.”

Ta bashi amsa tana juyawa ido su duka suka mayar da akalan dubansu ga saitin da Ryan yake a daidai lokacin da ya ƙari sa da kansa ya buɗe ɗayan ɓangaren na motar da ya fito, tare da miƙa hannunsa ga na ciki alamar ta kama hannun nasa ta fito, ko ba'a faɗa ba sunsan matar nasa ce, hakan ya sa kowanne daga cikinsu musamman ma ƴan matan sake nutsuwa domin ganin kalar matar nasa.

A hankali ta d'aura siraran yatsun hannunta a saman nasa hannun tare da zuro k'afarta waje kana ta fito gaba d'ayanta fuskarta ɗauke da sassanyar murmushi idanunta akan sa suna yi ma juna wani irin duba da kai tsaye kiransa za'ayi da na lobayya.

Kama hannunta ya yi a lokacin kuma ta juyo da yake ta bawa iyalan gidan baya ne daga inda suke tsaye, sannan ya fara nufar harabar gidan wurin ahalin da ita, hannayensu sarkafe cikin na juna.


Cakk su duka iyalan suka dakata daga tafiyar da suka fara a ƙoƙarin su na ƙari sawa garesu domin a tarba juna, yayin da zuciyoyin dukkanninsu suka shiga dakan lugude a lokacin da kowannensu ya yi arba da fuskar wannan mata da ke tare da Ryan wacce ko ba'a faɗa ba ita ce matar nasa da yake nufi.

“Myshaara!!!”

Sunan ya fito daga bakin Sophia cikin wani irin zallar madaukakin mamaki. Nan fa aka shiga kallon kallo, wasunsu cike da tsoro suke kallonta yayin da wasun su ke ƙoƙarin danne wa.

Makwat ya had'iyeta abin da yaji ya tsaya masa a maƙoshi tare da sake damk'e hannun matarsa Sophia dake cikin nasa.

Ai wani irin luuu Xulaihah ta yi kamar zata zube a wurin saboda tsananin kaɗuwa da shock da ya ɗibeta lokaci ɗaya a hankali ita ma ta furta.

“Myshaara”

Hannunta na rawa tana nuna wacce suke tare da Ryan.

“Hi everyone, Ryan here. This is my wife. Judging by your reactions, you seem to think she’s someone you know. But you’re wrong, her name isn’t Myshaara. She’s Myshah.”

Ai sai duk suka sake ruɗe wa cike da mamakin jin abin da ke fitowa daga bakin Ryan.

Ko kafin wani daga cikinsu ya sama zarafin tattaro natsuwarsa daga halin da ya shiga na mamakin wannan al'amari.

Sai ga wata kyakkyawar mata ta fito a guje daga cikin palon gidan gashinta a barbaje, doguwar riga ne a jikinta kuma kai tsaye ba tare da kula kowa ba take kokarin ƙari sawa ga matar da Ryan ya kira da matarsa ai kuwa da sauri Myshah ta sake ƙanƙame Ryan tana firfito da ido.

_____
To jama'a ni dai  idanuwa na Myshah suka gani tare da Ryan (Aaron Nikolai Denzel) a matsayin miji da mata sai dai garin ya ya hakan ya kasance? Kuma wacece wannan Myshaara da ahalin RM Barde suke tunanin ita ce a gabansu kuma a matsayin mata ga Ryan.

MYSHAH 
Abubuwan da batayi zato ko tsammani ba, sune suke tsere da rige-rigen shigowa rayuwarta, cikin wannan ɗan taƙin abubuwa da yawa sun faru, masu yawar gaske da kuma wuyar mantawa, ganin komai take tamkar al'mara kamar dai ba gaskiya bane ji take komai dake faruwa kamar mafarki take wanda a kowanne lokaci zata iya farkawa daga wannan nannauyar bacci da ya yi ma ta jagora zuwa ga duniyar baƙaƙen mafarkai kashi-kashi kowanne kuma da inda ya dosa, sai dai kashsh babu ta yadda bawa zai gujewa ƙaddararsa kuma idan Ubangiji ya nufa wani al'amari zai faru cikin rayuwarka to fa kai bawa baka da tsumi bare dabara na gujewa koma mene ne bare kuma lissafin da ƙaddararmu take tafe da shi wanda da lokaci ya yi ba tsumi ba dabara ba kuma gudu ba ja da baya, koma mene ne zai faru walau khairan ko akasin sa.

Tana tsaye daga bakin window'n yayin da idanunta dake zuban ruwan hawaye, suke kafe ga sararin samaniya tana kallon yadda taurari sukayi ma samaniya ƙawa, duk da cewa hawaye take amma kuma fuskarta ɗauke take da murmushi, a yau tasan ko ita ɗin wacece, ta kuma sama wasu ko ta ce kaso mai yawa na daga cikin amsoshin tarin tambayoyin ta, a yau ƙaddara ta buɗe ma ta labulen sirri game da abubuwa da dama da suka sha kanta suka kuma mamaye duniyarta.

“Aure! A yau ni Myshah ce aka d'aura wa aure wanda bashi da alak'a da farin ciki, soyayya ko makamancin ta”
A hankali ta furta kalaman saman labbanta.
Sai kuma ta sake yin murmushi mara alak'a da nishad'i tare da saka yatsarta manuniya ta share siraran hawayen da suka zubo ma ta.

“Ta ina zan fara da wannan gagarumin al'amari dake matsantowa cikin rayuwata, anya kuwa ma zan iya, ban yi ganganci ba kuwa?”

Shiru ta yi, sai kuma ta fara bawa kanta kwarin gwiwa tana mai furta.
“Tabbas zan jajirce na kuma yi iyakar ƙoƙarina domin ganin kowa ya girba abin da ya shuka...”

“What about auren da kika yi kuma ta ya ya zakiyi da shi?”

Wani sashe na zuciyarta ya yi ma ta tambayar.
Sai ta yi shiru, shiru mai zurfi lokaci guda kuma ƙwaƙwalwarta ta shiga tariyo baya na abin da ya faru cikin wasu kwanaki da suka shuɗe.

Washegarin ranar da Myshah ta je wurin Baaba goshi da kuma abubuwan da suka tattauna har zuwa lokacin da ta fito ta haɗu da Ryan ya rage ma ta hanya.

Tana zaune a ofishin hukumar su wanda rabonta da ta zo tun kafin mutuwar Oumma kuma yanzun ma dalilin zuwan nata, shi ne Uncle ɗin ta ne ya nema da ta zo ɗin yana nemanta.

Shi ya sa ta yi zaune a ofishin da ya di kama da d'akin taro. Ta yi nisa cikin duniyar tunani tana tuna yadda momsy ta bata labarin haɗu war Bapah da Oumma har aurensu, bayan ta tambaye ta ita da kanta, ta yi tunanin zata tsinci wani abu a labarin sai dai bata iya fahimtar komai ba.

Ita fa zuwa yanzu ma gani take wautar shiga hukumar sirri kawai ta yi duk da tarin experience ɗin da ta samu, amma gani take kamar ba shi ne ya kamata ta yi ba.

“Myshah wai kina jina ma kuwa ? Ina ta magana da alama kin yi nisa a duniyar tunani, Dan Allah ki rage ma kanki wannan damuwar kinji?”

Momsy ta faɗa tana cire ma ta hannu daga tagumi da ta zuba.

“Momsy yaushe kika shigo ne ina Uncle ɗin.”

Dubanta Momsy ta yi cikin kulawa kafin ta kira sunanta a nutse, Myshah ta amsa a hankali tana sauke kai ƙasa.

“Faɗa min meke damunki? Kuma me ya faru?”

Shiru ta ɗan yi sai kuma ta sauke ajiyar zuciya tana fad'in.

“To miye ma bai faru ba Momsy, ai babu abin da ya rage, komai ma ya faru and I don't even know how to start.”

Momsy ita ma sauke ajiyar zuciya ta yi zatayi magana Uncle ɗin Myshah wato Chief Bukar ya shigo wurin shi da Hammam Big Bro dake take ma sa baya.

Myshah ta ɗan bisu da kallo musamman Big Bro da bata san lokacin da ya dawo k'asar ba.

“Myshah?”

“Na'am Uncle.”

Ta amsa tana duban Uncle ɗin nata kafin shi kuma ya ci gaba, bayan ya ja kujera ya zauna.

“Zakiso sanin dalilina na kiranki zuwa nan ba?”

Ɗa ga masa kai ta yi ba tare da ta iya furta wani abu ba.

Yayin da shi kuma ya ci gaba da.

“A yau na kiraki nan ne domin tayaki buɗe wani labulen sirri dake  cikin rayuwarki, abin da nake nufi shi ne na kira ki nan ne domin bayyana wasu al'amurra a gareki da suka shige miki duhu har kike lalube cikin duhu akan su.”

Shiru ta yi tana saurarensa kamar tana son fahimtar inda kalaman nasa suka dosa.

A daidai lokacin kuma aka sake turo k'ofar office ɗin aka shigo, wannan karon kam bata iya ɗa go kanta ba, har sai da ƙamshinsa ya ziyarci hancinta hakan ya sa ba dan ta yi niyya ba ta ɗago fararen idanunta da basu sauka a ko'ina ba sai akan fuskarsa a yayin da yake magana da Uncle.

“Ryan!”

Ta furta a saman labbanta tare da juya idanunta akan Deebah da ta ƙara shigowa a yanzu suka, ɗan sakarma juna murmushi, kafin Myshah ta tsinkayo muryar Uncle yana faɗin.

“Yawwa tun da kowa ya hallara sai mu fara abin da ya tara mu anan.”

Ya faɗa yana mik'e wa tsaye tare da dubansu su duka ganin yadda suka bashi hankulansu ne ya sa shi nuna Ryan kafin ya ci gaba.

“Ina ga ban da Myshah cikinku babu wanda ya san wannan ko?”

Duk suka ɗa ga masa kai duk cewar Deebah ta taɓa ganinsa lokacin da suke tare da Myshah. Myshah kuwa sai ta yi sak tana kallo da saurarensa.

“Ryan Muhammad ND shi ne cikakken sunansa kuma a yau muna taru da shi ne domin wasu dalilai masu yawa, kaɗan daga ciki sun haɗa da saboda ke ce Myshah.”

Ya faɗa yana nuna Myshah, ta ɗan waro ido da ɗan mamaki yayin da ta ɗan dubi Ryan sai taga idonsa na a kan wayar hannunsa.

“Saboda ke ce kaɗai ya yarda da ya taimaka min a yanar binciken da na d'auki tsawon lokaci ina yi, kuma saboda ya kare rayuwarki ne ya amince zai haɗa hannu damu wurin ganin an kawo ƙarshen komai, ina nufin bankad'o duk wasu sirrika dake b'oye, sai dai da fari zamuso sanin su waye ahalin RM Barde domin saninsu zai matuƙar taimaka mana a wannan gaɓar.”

Myshah ta maimaita kalmar RM Barde Family a ƙasan ranta cikin mamaki, tabbas tasan kalmar, amma iya kalmar Barde Family ta sani, ba wai kamar yadda Uncle ya faɗa ba, ko su ɗin duk ahali guda ne ko kuma daban-daban shi abin da bata sani ba? sai dai kafin ta samo amsar wannan tambaya ta tsinkayo muryar Ryan da batasan lokacin da ya ƙari sa gaban farin allon dake gabansu ba tare da pointing hannunsa ga ƙerarren ginin Mansion na ahalin RM Barde yana mai furta.

“Wannna ɗin Mansion ne guda mai samfurin ginin sarauta da wannan ƙasaitaccen ahali suke zaune ciki, sai dai ba mazaunin nasu ne abin tattaunawa akai ɗin ba, ahalin ne, ahalin Barde dai sunan ya samo asali ne...”

Cikin hikima nutsuwa da kamala Ryan ya ci gaba da basu tarihin ahalin a tak'aice sannan kuma ya d'aura musu da batu akan wancan ƙungiya da irin abubuwa da ake gudanarwa a ciki har ma da labarin Layan da irin gwagwarmayar da ta sha domin bankad'o asirin ƙungiyar sai dai bai sanar da su cewa ita ɗin mahaifiyarsa ba ce ba, kuma bai sanar da su cewa tana raye ba, sannan daga k'arshe ya ɗan nisa tare da furta.

“Kunsan me ya sa na sanar daku duk wannan?”

Myshah da dama kamar jira take ta yi saurin bashi amsa da.

“A'a sai ka faɗa.”

For the first time tun shigowarsa wurin da ya ɗan yi murmushi kaɗan wanda idan ba ka lura bane bama zaka gane ba. 

“Milaya...”

Ya faɗa hakan ta sigar da ba mai jin sa kuma da yaren Russia.

“Wannan ƙungiya mai suna The Iron Wolves tabbas tana da alak'a mai girma da mutumin da kika taso hannunsa kuma kikeyi ma kallon mahaifi wato Muhammad Zaid your Bapah...”

Da wani irin yanayi Myshah ta dube sa cikin tsananin mamaki sai dai bai bata damar furta komai ba ya ci gaba.

“Kamar yadda ƙungiyar take da alak'a da shi haka nan shima yake da alak'a da mutuwar d'an uwanki Malik...”

A wannan karon ba iya Myshah ba hatta su Momsy da tsananin shock suke duban Ryan jin kalaman dake fitowa daga bakinsa sai dai ban da Uncle Bukar domin shi ya riga da ya san komai.

“b..b..ban gane ba, me kake so kace Bapah ne ya kashe Malik?”

Myshah ta faɗa cikin raunin murya.

“Abin da har yanzu bani da tabbaci akansa ke nan... Sai dai abin da na sani shi ne Muhammad Zaid your Bapah yana da alak'a da mutuwar d'an uwanki da ma mutuwar mahaifiyarki Oumma bayan ta sanar dake ba ita ce ta haifeku ba...”

“Amma ya aka yi ka san duk wannan?”

Myshah ta katse shi da wannan tambayar.

Ɗan tab'e baki ya yi kad'an kafin ya furta.

“I believe this is something I’m meant to know… and I won’t stop until I know it all.”

Duk da bata wani fahimci abin da yake nufi da kalamansa a amsar da ya bata ba, amma sai ta sake samun kanta da furta.

“Why?”
Ya ɗan yi jim a take kuma yanayin fuskarsa ta ɗan sauya, kamar ba zai ce komai ba sai kuma ya ɗan ja numfashi tare da furta wa a hankali.

“Saboda ita, ina nufin Myshaara saboda ita nake duk wannan...”

A ƙasan zuciyarsa kuma ya ƙara da faɗin.

‘Kuma saboda mahaifiyata ne domin ɗaukar ma ta fansa, sannan saboda ke Myshah ina wannan ma saboda ke ne ta wani fannin, sannan saboda ita kanta Myshaara, abu na ƙarshe kuma saboda gaskiya ta bayyana ne ga kowa, kuna saboda ki fita a dukkan wani tantama da kike ciki ne Myshah...’

“Wacece Myshaara?”

Tambayar da Myshah ta yi masa ke nan tana kuma jiran amsarsa, sai ya d'an dubeta kamar mai nazarin kalar amsar da zai bata.

“She’s your triplet sister...”

Ya bata amsa kansa tsaye domin kuwa ranar wanka ba'a b'oyon cibi.

“Na'am mai kace.”

“I just said. You are triplets.”

Wani duba ta yi masa irin na kasan abin da kake faɗa kuwa? Tare da saurin maida dubanta ga Uncle.

“Uncle wai ni kad'ai nakejin abin da ya ce ne, naga baka furta komai ba me yake faɗa ne haka? Kaina ya kulle gaba d'aya”

Ta faɗa tana ƙoƙarin miƙe wa, sai a lokacin Uncle ya ce da ita.

“Ki nutsu Myshah muddin kinaso ki san gaskiyar komai kuma ki yarda da dukkan abin da zai sanar dake domin duka gaskiya ne”

“Ban gane ba kana nufin kace mu uku ne mahaifiyar mu ta haifa, ni da Malik da kuma wata, amma wacece ɗayan tana ina kuma wacece ainihin mahaifiyarmu, me ya rabamu da ita ne wai da har muka taso a hannunsa Oumma ni da ɗan uwana?”

“Zan sanar dake komai indai kin shirya saurara.”

A hankali ta juya tana duban Ryan da ya furta kalaman cikin tabbatar wa.

“Tabbas na shirya na shirya sanin kowacce irin gaskiya a halin yanzu. Dan Allah ka sanar da ni komai karka b'oye min komai koda ƙwaƙwalwa ta ba zata ɗauka ba...”

Da kallon tausayi kawai su Uncle Bukar da Momsy suke bin Myshah, yayin da shi kuwa Gogan ɗan jinjina kansa ya yi yana ma ta wani duba ba tare da nuna ko wani irin reaction ba a fuskarsa.

_____
To fa jama'a. Ana yi muna jin dad'i, wai meke shirin faruwa ne? Dama Myshah su uku ne, wai ma wacece wannan Myshaara ɗin ce? Da alama fa Myshah tana da alak'a da Barde Family kamar yadda Ryan shima yake da alak'a da ahalin.

Kamar yadda a labarin Layan ta sanar damu yadda al'amarin ta ya kasance game da bincike akan wannan ƙungiya da ma shugaban ƙungiyar, idan baku manta ba Layan ta sanar da yadda ta damƙawa ƴar uwarta da suke uwa ɗaya uba ɗaya duka bayanai da komai da ta haɗa game da wancan ƙungiya kuma ta sanar da ita komai.

A lokacin Rimas tana shekarar farko ne da karatunta, shi ya sa bata yi wani yunƙuri domin ɗaurawa daga inda yayan nata ta tsaya ba, hasali ma bata da wannan niyyar shi ya sa ta yi ma bayanan kyakkyawan ɓoyo da niyyar zata nema lawyer mai aiki da gaskiya da amana domin ta damƙa masa dukkan baya nan, kuma ta sanar da shi komai dan ayi gaggawar shigar da ƙungiyar ƙara, sai dai mutuwar 'yar uwarta Layan sanadiyyar hatsarin mota shi ne ya canza wannan buri nata.

Ya kuma yi sanadiyar da ta canza akalar karatunta tare da ƙudurtar abubuwa da dama.
Cikin shekarun da ta kwashe wurin karatun nata ita kaɗai tasan kalar gwagwarmaya da faɗin tashi da ta yi har zuwa lokacin da ta samu nasarar kutsa kanta zuwa ga aiki karkashin wancan ƙungiya. A matsayin ɗaya daga cikin kwararrun Medical Laboratory Scientist da suke aiki  a laboratory na wannan wurin, kuma a b'oye ake komai a zahiri zaka yi tunanin asibiti ne ga ma'aikata ana zirga zirga cikin tsari, sai dai a can ta karkashin kasa suke gudanar da komai, hatta da ma'aikatan asibitin ba kowa ne ya san da zaman wannan ginin karkashin kasa da ake wannan aiki ba sai wad'an da dama tun fari a matsayin ma'aikatan da zasu ke aiki a can ɗin ne aka ɗauke su kamar dai Rimas.

Tsawon shekaru biyu ta ɗauka tana aiki a wurin kuma zuwa lokacin ta tara hujjoji da kuma bayanai da dama wanda dasu kaɗai zata iya tona asirin asibitin da ma ƙungiyar domin  zuwa lokacin kungiyar ta yi ƙarfin suna da iko, kuma tana da reshe a wurare cikin ƙasar da yake komai cikin iya taku da salo ta keyi, shi ya sa ba'a taɓa ko zargi akanta ba, kuma dad'i da k'ari bata nemi taimakon kowa ba bare wata rana a sami b'acin rana asirinsu ya tonu, ita dai take gudanar da komai kuma bata sarara ba har sai da ta sama dukkan baya nan da take buƙata a lokacin ne kuma ta fara binciken ta yadda zata sama lawyer mai gaskiya da amana wanda zai taimaka ma ta domin kawo ƙarshen wannan ƙungiya.

Ana haka kuma wata rana ahalin Barde suka wayi gari da mutuwar ɗan uwan Alhaji Rayyan Muhammad dake zaune a garin Kaduna, wannan dalilin ne ya sa dukkanin su  kwansu da kwarkwata suka kama hanyar garin Kaduna domin ta'aziyya, a kuma wannan lokacin ne Rimas ta haɗu da Abubakar Sadiq Barde, jika ne ga mai rasuwan wato  ɗan uwan mahaifinsu Alhaji Rayyan Muhammad Barde, kuma wannan haɗu war ita ta zama sila na canzawar wasu al'amurra cikin kankanin lokaci soyayya ta shiga tsakaninsu har manya suka shiga batun kuma a lokacin ne Rimas take sanar da shi komai da komai da dukkan wani bayanai da abin da ta sani game da wancan ƙungiya da ma shugaban ƙungiyar kasancewar Abubakar Sadiq din babban lawyer ne da ake ji da shi dad'i da k'ari ga gaskiya da rikon amana, da wannan ne ma har ya ja hankalin Rimas kuma ta aminta da shi ta sanar da shi komai da komai.

A tare suka ci gaba da bincike suna tara hujjoji akan ƙungiyar har zuwa lokacin da akayi bikin aurensu, a lokacin kuma sun gama shirin komai abin da ya rage su shigar da wancan asibiti da Rimas ke aiki a karkashi ƙara a kotu, daga nan sai a bankad'o sirrin wancan ƙungiya da irin ta'asar da sukeyi a ban kasa.

Ai kuwa lokacin da suka cika watanni biyar ciff da aure ne aka fara fafata Shari'a bayan sun shigar da asibitin ƙara tare da manyan hujjoji da yake lamarin babba ne shi ya sa shari'ar ta ɗauke su kusan watanni biyar ana abu guda zuwa lokacin kuma cikin jikin Rimas ya girma haihuwa kawai ake jira amma ya rage saura kwanaki kaɗan ayi zaman kotu na ƙarshe domin yanke hukunci a wannan lokacin ne kuma aka fara farautar rayuwar kowannensu, da ba kowa bane fa ce masu ruwa da tsaki na wancan ƙungiya domin ba za su zuba ido suna gani ayi wining kansu akaisu kasa ba.

A yammacin wata rana ne kuma lokacin Rimas da mijinta Abubakar Sadiq suna mota yayin da yake tuƙa ta zasu nufa asibiti kasancewar ta fara labor sama-sama hakan ya sa suka kama hanyar zuwa asibiti da gaggawa sai dai abin da basu sani ba shi ne, ana bibiyarsu wanda basu lura da hakan ba har sai da suka yi nisa.

Hankalinsu ya ƙara tashi sosai musamman ita Rimas dake a hali na naƙuda amma haka Abubakar yake tausarta kuma yake ƙoƙarin ganin ya gujewa motocin da ke bibiyarsa har zuwa lokacin da basu ankara ba motocin suka sha gabansu.

Tashin hankali a lokacin Allah ne kawai ya tsare Rimas bata haihu a mota ba tsaban tashin hankali da firgici ga kuma tsoron abin da mutanen zasu musu, har zuwa lokacin da suka fito da su daga mota, yayin da Abubakar yake iyakar kokarinsa na kareta domin ganin koda ita ɗin ce ta tsira dan ganin irin shirin da mutanen suka yi basu da niyyar kyale su a raye.

Kokari ya yi ya dauki hankalinsu yayin da yake nuna ma Rimas da ta gudu domin ceton rayuwarta amma ta kasa, ta kasa tafiya ta barshi cikin wannan hali ga kuma ita ma yanayin da take ciki tashin hankali ya sa jini ya fara ma ta zuba.
“Rimas so kike su haɗa ni dake da abin da ke cikinki su kashe duka? Dan Allah ki daure ki tafi ko zaki iya tseratar da rayuwarki da na ƴaƴanmu kinji, ko kin manta ba abu guda bane a cikin ki ba kuma biyu ba, rai uku ne fa Dan Allah ki tafi domin ki tseratar da wad'an nan bayin Allah da basu da laifi...”

Wata kalar dariya irin na mugunta ɗaya cikin ƴan daban da aka turo su kashesu Rimas, kuma yake matsayin shugaban tawagar yake yi har da kyakyatawa yana fad'in.

“Kai a tunanin ka zaka iya tsayar damu ne daga abin da muke shirin aiwatarwa, ku gama sambatun naka da kai da ita da yaran naku zamu haɗa mu aika ku aljanna kaga mun hutar dasu da zuwa duniya ma bare su sha gwagwarmayar cikinta.”

Cikin kuka Rimas ta durƙushe a wurin tana haɗa hannuwa cikin roko take faɗin.
“Dan Allah ku kyale min mijina ku kyale mu muyi tafiyar mu, shin kuwa kun san abin da kuke shirin aikatawa kashe rai fa? An biya ku ne ku kashe rai, me ya sa su wad'an da suka aiko ku ba za su yi da kansu ba? Yanzu ka gama cewa zaka aikamu aljanna to kayi tunani mana, kai da kanka kace idan ka kashe mu  aljanna zamu, kai kuma fa mene ne makomar ka kaida sauran tawagar ka?”

Ganin sun yi shiru basu bata amsa ba daga shi har shugaban nasu ya sa ta ci gaba.
“A duniya zaku ƙarar da abin da aka baku domin kashemu, kun aika mu lahira bayan duk wanda ya kashe rai makomarsa wuta ne kuma zai dawwama a ciki na har abada, shin kun shirya dawwama a wuta na har abada, akan abin duniya wanda na tabbata da wuya koma mene ne za'a baku ya iya shekara sannan ya ƙare amma zunubin da zaku ɗaukar wa kanku yana nan daram har gaban abada, shin me ya sa ba zaku farka ku fuskanci gaskiya ziryanta ba, abin duniya ya dena ruɗarku bare rufe muku ido, dan Allah kuyi tunani akan kanku kafin ku biyewa son zuciyar da zai kaiku ga halaka!”

Duk cikin dauriya Rimas take wannan kalaman.

Yayin da duk shiru suka yi da alama jikinsu ya yi sanyi da jin kalaman Rimas, ita kuma ta yi amfani da wannan dama tana ƙara tsoratasu akan nauyin kashe rai da kuma irin azaba na har abada da mutum zai ɗauka ma kansa duk da irin halin da take ciki amma ta daure.

Kalaman Rimas sun yi nasarar sanyaya jikin wasu daga cikinsu, yayin da wasunsu suka shafewa idanunsu toka suka toshe kunnuwansu daga gaskiya abin duniya kawai suke hange da irin gwagwaɓar biyan da za'a musu idan suka kashe Rimas da mijinta Abubakar Sadiq.

“Ku ji tsoron Allah! Shin kun manta abin da Allah Ya ce a cikin Alƙur’ani?”

“Duk wanda ya kashe rai ba tare da ya kashe wani ba ko ya yi ɓarna a ƙasa ba, kamar ya kashe dukkan mutane ne. Wanda kuma ya ceci rai, kamar ya ceci dukkan mutane ne.”

Rimas ta yi amfani da damar wurin ci gaba da faɗin.
“Ku ji tsoron Allah! Idan kuka kashe mu kamar kun kashe mutane gaba ɗaya ne, amma idan kuka ƙyale mu mu tafi kamar kun ceci rayuka ne a wurin Allah.... Rushewar duniya gaba ɗaya ya fi sauƙi a wurin Allah fiye da kashe musulmi guda. Wannan hadisi ne na Manzon Allah.”

Sai ta ci gaba cikin kuka.
“Ku ji tsoron Allah! Rushewar duniya gaba ɗaya ya fi sauƙi a wurin Allah fiye da kashe rai guda… ku kuma kuna shirin kashe mu ga yara uku a cikina da mijina. Don Allah ku tuna ranar da zaku tsaya gaban Allah.”

Shiru ta yi saboda wani irin murɗawa da mararta ya yi ma ta, a lokacin duk dauriyarta sai da ta ɗan saki ƙara tana kiran sunan Allah, a lokacin ne kuma naƙuda ya taso ma ta gadan-gadan.

“Gaskiya ne dukkan abin da ta faɗa bamu da wani riba idan muka kashe su sai ma asara da zamu ja ma kawunanmu, saboda haka ni dai na tuba kuma in sha Allah abin duniya ba zai k'ara ribata na ba har nayi yunkurin kashe rai.”

Wani daga cikinsu ya faɗa yana jefar da ƙatuwar wukar  hannunsa.

Da sauri kuma cikin tashin hankali Abubakar Sadiq ya ƙari sa wurin matarsa tsabar ruɗe wa ma ya rasa ya zai yi.

“Duk wanda yake tare dani ya taimaka mu kai su asibiti.”

Saurayin ya sake faɗa. Ai kuwa nan aka samu wad'an da suke tare da shi yayin da wasunsu har zuwa lokacin zuciyoyinsu bata rissina ba.

“Kamalu idan kaga na bari ka ceci rayuwar mutanen nan to sai dai idan bana numfashi.”

Cewar shugabansu.

Saurayin da aka kira da Kamalu bai kula shi ba, ya ƙari sa tare da shiga motar Abubakar Sadiq ya ƙari sa garesu da motar, shi da kansa ya ɗauki Rimas ya saka a mota kasancewar Abubakar sun targaɗa masa hannu garin duka.

Hannun Rimas ƙanƙame cikin na mijinta a lokacin da suka shiga motar yayin da Kamalu ya yi saurin shiga mazaunin driver ya fara kokarin jan motar, Abubakar kuma ya shiga gidan baya ya zauna kusa da matarsa.

Duk da cewa jikin da yawa daga cikinsu ya yi sanyi, amma ba wanda ya yi kokarin taya Kamalu taimakawa su Rimas saboda tsoron kar shugaban ya ɗauki rayukansu.

A wani irin guje Kamalu yaja motar domin ƙari sawa da Rimas asibiti dan kuwa kalamanta da kuma halin da ya ga tana ciki ba ƙaramin sanyayar masa da jiki ya yi ba, kuma ya yi nadamar kokarin biye wa son zuciya da ya yi, Allah ya so shi ma bai taɓa kashe rai ba.

“Na rantse da wanda ke busan numfashi, muddin baku kamo min Kamalu da wad'an can mata da mijin, a ma ce ko'a raye ba sai na bi kowannenku na kashe shi da ahalinsa.”

Shugaban nasu ya faɗa cikin tsananin tafarfasa tare da tilasta musu shiga mota suka bi bayan Kamalu a daidai lokacin da ya ƙari sa tsakiyar asibitin bai ma damu da tsayawa parker motar a daidai ba ya yi wani irin fitowa a guje, tare da bud'e musu motar ya fito da Rimas da ta fita hayyacinta, a daidai sanda aka d'aura ta akan gadon ɗaukar marasa lafiya da wasu nurses suka ƙari so da shi ne, kuma motar sauran da suka biyo bayansu tare da shugaban nasu suka shigo asibitin, ganin yana kokarin yin biyu babu ne ya sa cikin tsananin dausashewar imani ya ciro bindiga ba tare da damuwa da asibiti suke ba ya ɗana tare da sakin harbin da bai sauka a ko'ina ba sai a goshin Kamalu wanda ya yi nasarar tura Rimas ciki ita da Abubakar, a take kuwa ba tare da shurawa ba ya mutu, hakan ya faru ne akan idon Abubakar ai kuwa sai hankalinsa ya ƙara tashi.

Lokacin da Shugaban da sauran yaransa suka ƙari sa ciki kuwa wani abin mamaki shi ne duk irin neman da suka yi sama ko ƙasa basu ga inda aka yi da Rimas ba, babu inda basu duba ba kuma gudun kar jami'ai suzo su taresu a wurin ne ya sa suka ɗauki gawar Kamalu da ta Abubakar da shi ma suka kashe su kayi gaba.

Yayin da ita kuwa Rimas wata nurse ce ta ɓoye ta a cikin asibitin ne amma kuma a wurin da ba kowa ya san da shi ba, da yake Rimas ta fita hayyacinta batasan sun kashe Abubakar ba har sai da ta haihu a lokacin kuma tasan rayuwarta da na ƴaƴan yana cikin hatsari shi ya sa ta yanke shawarar da take ganin idan ta yi hakan ta ceci rayuwar ƴaƴanta domin tasan koda sun tafi to tabbas zasu dawo, idan ma basu dawo ba to ba za su haƙura da farautar rayuwarta ba, wannan dalilin ya sa bayan ta haihu ta damƙa yara biyu mace da na miji ga matar dake kusa da ita kasancewar ita ma ta haihu ne amma yaron ya koma nan ta sanar da su komai dangane da ita da kuma hatsarin da take ciki ita da ƴaƴanta, ta ce da su zata tafi da yarinya ɗaya domin batasan zata iya tsira ba ko akasin haka, wata kila mutanen dake bibiyanta zasu yi nasara akanta a lokacin Oumma ce matar da ta haihu ba ɗa har Rimas ta bata yaranta biyu domin ceton rayuwarsu kuma a lokacin da hakan ya faru Oumma da kuma Baaba goshi sannan sai Momsy ne a wurin, hakan ya sa Rimas ta nema da su b'oye al'amarin karsu sanar da kowa a bar yaran matsayin su ne wanda Oumma ta haifa daga nan duk da ba ta gama warkewa ba amma haka ta bar asibitin domin ceton rayuwarta da na d'ayar jaririyar.

Ko bayan tafiyarta cike da tarin tausayin ta su Oumma suka koma gida tare da wad'an nan jarirai biyu mace da namiji, kaunarsu na ratsa Oumma kasancewar tsawon lokacin da ta ɗauka tana haihuwa amma yaran basu zama sai Maira ita kaɗai, hakan ya sa lokacin da Rimas ta faɗa musu ana farautar rayuwarta kuma ta basu yaran biyu kaunar yaran da tausayin su ya shigesu musamman na Oumma sai dai duk yadda taso da Baaba goshi akan a sanar da Bapah gaskiyar komai amma Baaba goshi taki kuma a lokacin inda za'a tambaye ta dalili to fa bata sani ba kawai tanajin b'oye masa shi ne daidai kuma tun bayan da Rimas ta basu yaran ta bar asibitin basu sake ganinta ba.

Duk da Myshah da Malik suna girma kuma Bapah yana kallonsu a matsayin yaransa ne ba tare da ya san gaskiya ba, amma shi Uncle Bukar ya sani domin Oumma bata ɓoye masa ba saboda kasancewar sa jami'i a ganinta zai iya taimakawa a nemo mahaifiyar su Myshah wata rana sai dai tsawon shekarun nan har zuwa mutuwar Oumma basu sake haɗu wa ba da Rimas, kuma gefe guda Uncle Bukar da matarsa Momsy basu dena binciken nemo mahaifiyar su Myshah ba har zuwa yanzu da suka binciko abubuwa da dama....

WANNAN KE NAN
Ci gaban labari.

A haka rayuwa ta ci gaba da tafiya yayin da su Myshah suke girma cikin kulawa da tarbiyya daga Oumma har ma da Bapah, sai dai su a tsakaninsu babu wani jituwa a rana sa yi faɗa so goma basa gajiya.
Har zuwa lokacin da suka kammala karatu yayin da Malik ya wuce Lagos domin karantar likitanci da yake burinsa ke nan zama likita kamar dai babban ɗan Bapah wato Isma'il.

Rayuwar da Malik ya fara gudanarwa a Lagos farkon zuwansa rayuwa ce mai sauki ya ɗaukar wa kansa domin bashi da rawar kai kamar sauran ɗalibai sa'anninsa, wannan dalilin ya sa ko abokai bashi dasu da yawa, abin da ya kai shi kawai yake yi, kuma gefe guda yana jin dadin yawan ziyarar da Bapah yake kai masa wani lokacin ma har mamaki yake yi, wata rana yana zaune suna waya da Bapah har aka miƙa wa ƴan gida suka gaisa lokacin da Myshah ta karɓa wayar sai da suka buga halin nasu duk da sun yi kewar juna sosai, bayan Bapah ya karɓa wayarsa ne yana kokarin yima Malik sallama ya katse kiran ne kuma Malik ya yi saurin faɗin.

“Bapah kwana biyu baka leko ba Allah ya sa dai lafiya?”

Da mamaki Bapah ya ce.

“Ban gane ba, ina ne ban leko ba?”

“ina nufin baka kawo min ziyara ba kamar yadda ka saba”

Shiru Bapah ya yi yana dan nazari da jin abin da Malik ya faɗa.

“yawwa har na kusa na manta, gaskiya wannan sabuwar laptop ɗin da ka aiko min da shi ta yi sosai kuma na gode sosai amma Dan Allah Bapah ka dena takura kanka da yawa akaina sauran yan uwana ma suna bukatar kulawar ka.”
A duk kalaman Malik babu abin da ya ja hankalin Bapah illa kalmar laptop hakan ya sa cikin mamaki bai ma san sanda bakinsa ya furta.

“Laptop! ni ɗin ne na aiko maka da laptop ɗin yaushe?”

Da mamaki Malik ya furta.

“E mana Bapah ka manta kafin na karba ma sai da dan aiken ya kiraka tabbatar min daga gare ka laptop ɗin yake.”

“Aw na ma manta to ma sha Allah naji dad'i tun da ta yi maka kanaso, ka dai dage da abin da ya kai ka kuma ban da kula abokai barkatai kaji ko? Allah ya yi maka albarka.”

Da murmushi saman fuskarsa Malik ya amsa masa da Ameen. Cike da jin dad'i. Yayin da ta bangaren Bapah ya sauke wayar jikinsa sanyi ƙalau da jin kalaman Malik.

A washegari na ranar kuwa da mamaki Malik ke duban Bapah dake tsaye gaban balcony na gidan da yake zaune shi da wasu daliban makarantarsu kasancewar ba'a cikin makarantar suke kwana ba.

“Bapah?”

Malik ya kira sunan mahaifin nasa kamar dai yana son tabbatar da ko shi ɗin ne.

“Maza shiga mota muje zan yi maka bayani.”

Cewar Bapah yana tura Malik ga motar dake fake.




“ina ne zamu je Bapah, wannan motar kuma ta wanene?”

Kafin Bapah ya sama zarafin bawa Malik amsa a guje wata babbar mota ta ƙari so tare da dakar motar da suke ciki hakan ya sa motar ta kwacewa Bapah dake tukin, kuma daga nan Malik bai sake sanin inda kansa yake ba.

Sai bayan awanni saba'in da biyu ya farka tare da tsintar kansa cikin d'akinsa anan gidan da yake zaune.

Ya dafe kansa da yake wani irin jujjuyawa da sara masa tamkar zai rabe gida biyu ga yadda yake jin kamar ana buga masa ganga hakan ya sa ya kara karfin rikon da ya yi ma kan, cikin rintse ido, da abin da ya gagare shi sai tashi tsaye ya yi cikin fitar hayyaci yana tangadi. Wani irin sautin kururuwa yake ji a kunnensa da ya rasa na mene ne ya daɗe a wannan hali har wani dalibi da suke dan gaisawa sama-sama shima kuma da yake saboda gida guda suke, shigowarsa dakin domin ya duba jikin Malik ɗin kamar yadda mahaifinsa ya rokesa musamman da ya tuna ya faɗa masa zai iya farkawa a kowani irin lokaci.

“Malik Muhammad Zaid! Kana lafiya kuwa, wai meke faruwa ne?”

Kalaman da abokin nasa ya yi sai suka zama tamkar maganin waraka daga abin da ya addabi kwanyarsa domin dirar muryar abokin nasa yana isa kunnensa sai wannan ihu da kururuwan suka b'ace b'attt. 

Sauke ajiyar zuciya ya shiga yi cikin galabaita ganin haka ya sa abokin nasa ya yi saurin basa ruwa ya sha.

“Tsawon kwanaki uku bamu sake ganinka ba tun ranar da Mahaifinka yazo ya ɗauke ka a mota, sai d'azu ne ya kawo ka kuma yake sanar damu kun sama ɗan accident ne tsawon kwanakin kuna asibiti sai yau aka sallamo ku shi ne ma ya ce na dinga dubawa ko ka tashi.”

Shiru Malik ya yi da jin kalaman abokin nasa. Gaba daya kansa ya kulle ya ma kasa tuna abin da ya faru bayan buge musu mota da wata motar ta yi.

Tun daga wannan lokaci kuma wasu irin abubuwa suka dinga faruwa da Malik masu tsoratarwa wasu lokutan wannan ihu da kururuwan da yake ji wasu lokutan kuma muggan mafarkai yake fama da su, kuma a yadda sauran daliban da suke karatu tare da Malik suka bada shaida shi ne Bapah yana yawan kai masa ziyara sannan ana gobe Ranar da Malik zai kashe kansa.
Bapah ya zo kuma sun fita tare bai dawo ba sai cikin dare kuma a washegari shiru bai fito ba har yamma hakan ya sa daya daga cikin wadanda suke tare a gidan ya shiga domin ya duba ko lafiya, nan ne ya yi mummunar gani na abin da ya firgita shi. Malik ne a rataye jikin fanka ya rataye kansa jikinsa ya kame sankam da hakan yake tabbatar da ya dauki awanni da mutuwar. Ai ganin wannan tashin hankali take dalibin ya kwalla kara tare da zubewa a wurin sumamme da hakan ne ya janyo hankalin sauran suma suka yi wannan mummunar ganin na kashe kansa da Malik ya yi wannan lamari dai ya girgiza kowa.

Wannan ke nan. Yanzu mun ji labarin su waye ainihin iyayensu Myshah da kuma dalilin tasowarsu a hannun Oumma kuma munji kalar Rayuwar da Malik ya yi a Lagos, wai shin ta ya ya kuma mene ne ya faru da ya yi silar da Malik ya kashe kansa? Kar fa ku manta a labarin an ce Bapah yana yawan kai masa ziyara sannan kuma a baya can kafin rashin lafiyar Oumma ta nuna tana zargin Bapah akan mutuwar Malik! Wai meke faruwa ne? 

Ci gaban labari.

“I knew it already, ai dama sai da nayi zargin hakan nasan Bapah yana da alaka da mutuwar Malik kamar yadda na tabbatar yana da alaka da mutuwar Oumma.”

Wani kallo su kayi ma ta jin abin da Myshah ɗin ta faɗa kana gani kasan ta shiga cikin wani yanayi sai dai tana kokarin danne wa sai dai kallo guda Ryan ya yi ma ta ya fahimta.

“I think you misunderstood something.”

“ban gane ba?”

Ta faɗa tana dubansa.

“idan kin tuna a labarin an nuna Bapah ya shiga confused da Malik ya sanar da shi maganar laptop kiyi tunani mana akai.”

Shiru Myshah ta yi tana kokarin ta yi tunanin.

Ta sauke ajiyar zuciya tana dan lumshe ido tare da furta.

“So what happens to them? Our mother and that girl she left with. Shin suna raye, wani hali suke ciki?”

Ta faɗa tana sauke idanunta akan sa.

Ryan ya ɗan sauke numfashi a hankali yana harde hannunsa a kirji.

“Yana daga cikin dalilin zuwana kasar nan da kuma fara bincike domin gano abin da ya faru da ita.”

“ban gane ba, kana nufin wani abun ne ya sama wata daga cikinsu, wacce ke nan mahaifiyar tamu ko ita ƴar uwar haihuwar tawa?”

“Myshaara”

Ya furta a hankali.

Shiru ta ɗan yi dan ta fahimci yar uwar nata yake nufi.

“She’s dead… and I won’t rest until I know everything”

Cikin tsananin shock Myshah ta dubesa.

“Kana nufin kace ta mutu amma garin ya ya?”

“That's exactly what I need to know saboda lafiya qlau mukayi waya da ita lokacin da jirginsu ya sauka anan kasar har take sanar dani cewa tana hanyar zuwa gida ne amma tun daga lokacin ban sake samun layinta ba, daga karshe nake jin wai ta mutu mutuwa ma mafi muni.”

Ryan ya ƙari sa maganar yana rintse ido tare da damk'e hannunsa ji yake tamkar lokacin ne abin ya faru.

“Idan na lura ke nan duk wani k'ulla-k'ulla ya faro ne daga wancan ahali, wato ahalin Barde kuma amsar wasu tambayoyin namu ba zamu samesu ba sai dole mun shiga cikin ahalin, yanzu menene mafita?”

Myshah ta faɗa tana harde hannu.

“Kamanninki iri ɗaya ne sakk da Myshaara saboda haka zamu je ma ahalin ni dake a matsayin kece ita kuma sai dai kafin nan dole muna buƙatar shigar wata kakkarfar alaka a tsakaninmu...”

Cikin rashin fahimta Myshah ta ce.

“kamar ya ya wata irin kakkarfar alaka ke nan? kuma mene ne amfanin zuwa na ga ahalin a matsayin ni ce Myshaara bayan kuma ita ɗin bata raye?”

“ina da dalilaina.”

Cewar Ryan, sannan ya ci gaba da sanar da su duk wani shiri nasa da komai ta yadda zasu fahimta kuma sun gamsu sosai hakan ya sa ba tare da dogon nazari ba Myshah da kanta ta bada shawarar da kawai ya aureta suje a matsayin ma'aurata ta yadda ba mai zargin akalarsu, ita a nata tunanin ya bada shawarar ayi hakan ne dan abin yafi zuwa musu da sauƙi, sai dai shi Ryan ta nasa ɓangaren wani nufin ne daban, da fari Uncle Bukar yaƙi amincewa da batun auren saboda a iya saninsa babu wata alaka ta soyayya tsakaninsu saboda haka ba za su yi wasa da Babban abu kamar aure ba dan kawai wani buri nasu hakan ya sa Myshah ta yi masa karya da cewa.

“Hmmm Uncle ke nan to ai baka tambaye ni kaji ba kodai bai faɗa maka ya ce yana sona ba, kuma ni na aminci shi ya sa na kawo batun mun yi auren.”

Ba Uncle da su Momsy ba hatta Ryan da kallon mamaki yabi Myshah dan bai san sadda hakan ya kasance ba, sai ya dan girgiza kai kurum yana sakin wani murmushi daga ciki wanda shi kaɗai ya Bama kansa sanin ma'anar a lokacin ne kuma Uncle yake tambayar sa akan maganar Myshah domin ya tabbatar.

“E haka ne.”

Ya faɗa idanunsa akan Myshah da ta ƙi bari su haɗa ido.

Wannan dalilin ya sa cikin kankanin lokaci suka gama shirya komai da duk wani abu da ya kamata suka kuma tsara komai yadda zai tafi musu daidai sannan kuma aka d'aura auren Myshah da Ryan. Auren da ya bawa Kowa mamaki musamman wadanda suka san Bapah bai jima da mutuwa ba amma shi ne Myshah ta yi aure kuma a ta wurin dangin mahaifiyarta ba tare da sanin dangin Bapah ba kuma koda suka so suyi magana sai Baaba goshi ta dakatar da su domin ita tana sane da komai da yake faruwa.

Ajiyar zuciya Myshah ta sauke tana cire hannunta daga tagumi lokacin da ta kawo nan a tunanin ta, rufe window'n ta yi tare da komawa ta zauna tana tunanin yadda zata kaya a gobe da ya kasance ranar ne zasu je ga Barde Family..


Wannan ke nan to kun ji ta yadda Myshah da Ryan suka yi aure 😅 sai a lafa mini!

A washegari kuwa kamar yadda suka tsara komai haka ya kasance har zuwa lokacin da suka isa Barde Mansion da kuma abin da ya faru a lokacin.

“Myshaara! Yarinya tah, kece da gaske a gabana? Ni dama nasan yarinya ta bata mutu ba.”

Wannan mata da ta fito da gudu ta faɗa tana shafo fuskar Myshah da ta zama kamar statue a wurin sam ta kasa motsi, wani irin sanyi jikinta ya yi hawaye yana kokarin zubo ma ta, matar nan kawai take duba wacce ko ba'a ma ta karin bayani ba ta fahimci cewa ita ce mahaifiyar Myshaara wato Mahaifiyarta ita ma ita Myshah yau ta saka Mahaifiyarka a ido, a karon farko kuma lokacin da ta rasa Oummanta rashi na har abada.

Da sauri matar ta juya tana duban mahaifinsu wato Alhaji Rayyan Muhammad tana murmushi da hawaye ta ce.

“Abhie kaga 'yata Myshaara ta dawo , ta dawo gareni dama nace bata mutu ba amma duk kunki saurarona, ga Myshaara tah ta dawo suma sauran yan uwanta su biyu zasu dawo gareni.”

Sai kuma ta juya da sauri ta kamo hannun Myshah tana mai ci gaba da faɗin.

“Kin ji 'yata shigo tun da Abhie ba zai kulamu ba zo muje na nuna miki abincin da na dafa miki wanda nasan kina so, dama kullum sai na dafa miki abincin domin nasan zaki dawo gareni.”

Gaba daya da kallon tausayi suka bi ta, d yayin da ita kuwa taja hannun Myshah suka shige ciki, ganin hakan ya saka jiki a sanyaye sauran jama'ar gidan suka take masu baya yayin da hannun Abhie Baffa yana cikin na Ryan katamo.


Bata saki hannun Myshah ba sai da ta haura da ita sama zuwa wani bedroom sannan ta sake ta tare da juyawa ta saka ma bedroom ɗin key da hakan ya bawa Myshah mamaki amma ta dake, sai dai irin duban da ta ga Rimas ɗin ta juyo tana yi ma ta ne ya sa gabanta faduwa, bata shiga firgici ba ma har sai da ta yi ma ta tambayar da batayi tsammani ba.


“Wacece ke?”

“ahmm na'am? Ni ni ce mana Myshaara your daughter.”

Myshah ta faɗa cikin rabewar murya.

“ta ya akai wanda ya mutu zai dawo?”

Da kallon mamaki da tsananin shock Myshah ta bita ganin hakan ya sa ta yi wani murmushi mai ciwo.

“A iya kar sanina dai duk wanda ya mutu ya tafi ke nan, kamar yadda kuma 'yata Myshaara ta mutu ba zata taɓa dawowa ba, hakan ya sa nake tambayar ki a karo na karshe da kiyi gaggawar sanar dani ko wacece ke tun kafin na dauki mataki...”

“ni din ma yarki ce domin kece mahaifiyar da ta raineni a cikinta na tsawon watanni kuma kikayi nakuda kika haifeni tare da sauran yan uwana kawai abin da bakiyi ba shi ne rainona wannan din ma banga laifinki ba saboda ƙaddara hakan ta rubuta.”

Tun da Myshah ta katse ta tana kuma rattabo wannan kalamai jikinta ya shiga wani irin rawa, hawaye suka cicciko ma ta ai batasan ma sanda ta kari sa ba tare da rungume Myshah su duka suna fashewa da kuka.

“Hakika tun kallon farko da nayi miki na fahimci ba kece Myshaara ta ba, amma sanda hannuna ya taba fuskarki jikina ya bani cewa tabbas muna da alaka mai karfi ashe kuwa haka din ne, yau gashi bayan shekaru masu yawa kuma bayan na rasa Myshaara tah ga dayar yata ta bayyana, am so sorry girl, na damka ku hannun mutanen da ban sani ba a lokacin da ko awa baku cika da haihuwa ba, duk da jikina ya na bani ba ga mutanen banza na damka ku ba, kuma ina fata ku kasance cikin aminci a koda yaushe, kiyi hakuri kinji haka ƙaddara ta rubuta mana mu duka.”

Ta ƙari she tana sakin Myshah tare da shafa fuskarta hawaye nayi musu zuba su duka.

“Ina dan uwanki yake yana ina ne ina fata yana cikin koshin lafiya?”

Wani kukan ne ya sake zuwa ma Myshah da jin tambayar da ta yi ma ta.

“Ya rasu shima ya rasu kamar yadda ita ma Myshaara ta rasu ba tare da na taba ganinta ba.”

Myshah ta bata amsa. Yayin da Rimas ta ɗan yi jimm da jin wai shima dayan dan nata babu ya rasu Allah bai nufa zasu hadu ba.

“bincike akan mutuwarsa da son gane asalin dalilin ne ya saka na tako kafata gidan nan har hakan ya zama silar haduwarmu kuma ba zan gajiya ba har sai na san mene ne dalilin mutuwar dan uwana Malik da ita kanta Myshaara!”

Shiru Rimas ta dan yi yayin da take sauke ajiyar zuciya ta ce.

“Sun kashe min Myshaara tah cikin rashin imani da tausayi shi ya sa tun bayan lokacin nake pretending a matsayin na sama tabin ƙwaƙwalwa domin kawai na gano su waye makasanta domin suna a cikin gidan nan ne.”

Ganin yadda Myshah ta dubeta da mamaki ne ya sa ta jinjina ma ta kai tare da ci gaba da faɗin.

“Tabbas a gidan suke rayuwa su wadan da suka biyewa son zuciya kuma i zuwa yanzu ma na gano su sai dai kasancewar bani da hujja ya saka ban dauki wani mataki ba.”

Ajiyar zuciya Myshah ta sauke tana dubanta cikin shock sannan ta ce.

“yanzu kina nufin a ahalin wadan da suka kashe yar uwata suke amma me ya sa kuma wani babban laifi ta yi musu da suka rabata da rayuwarta...”

“ba abin da ta yi musu sai ma biye ma son zuciyoyinsu kawai da suka yi”

“Mama Dan Allah zan iya sanin wacece yar uwata?. Ina nufin labarinta gaba d'aya.”

A hankali Rimas taja da baya tare da komawa ta zauna gefen gado idanunta na duban wani waje daban ta fara magana.

Masu karatu bari muji abin da ya faru bayan barin Rimas daga asibitin daga haihuwa.

A wancan lokaci bayan ta bar asibitin tare da jaririya danyen haihuwa gidan wata kawarta da ta kasance likita ta je. Kuma acan ta zauna na tsawon wata guda tana samun duk wata kulawa daga wurin mahaifiyar kawar nata ita da jaririyarta kuma sosai ta sama sauki a zahiri amma a badini kuwa ita kadai ta san kalar abin da ke nukurkursar zuciyarta. Ta rasa mijinta sun kashe shi. Sannan yayan da ta haifa ta rasa biyu duk da ba mutuwa suka yi ba amma bata da tabbaci a kan yadda rayuwarsu zata kasance.

Wani tunani da ta yi ya sa tana cika wata guda da haihuwa ko ga ahalinta bata koma ba ta bar kasar tare da jaririyarta bayan ta sanar da iyayenta duk abin da ya faru dama dalilinta na barin ƙasar ba tare da ta hadu da su ba, domin bata jin zata iya ci gaba da zama tana tuna bakaken al'amurran da suka faru. Hakan ya sa ta zaba da ta yi nisa nisa sosai.

A duk wannan shekaru abin da ta dage tana yi shi ne gina rayuwarta da na  yarta gefe guda kuma kokarin manta baya, tana kokarin ta manta abin da ya faru amma ta kasa a kullum abin da ke addabar zuciyarta shi ne halin da wad'an can yayan nata ke ciki.

Haka dai a daddafe har ta kwashe shekaru goma sha shida a kasar kafin ta dawo Nigeria ga ahalinta.

Sosai ahali da yan uwana sukayi farin ciki da dawowar Rimas tare da budurwar yarta mai suna Myshaara.  Musamman da ita Myshaara ta kasance  yarinya da ba ruwanta kowa nata ne ga faranfaran da shiga rai wannan dalilin ya sa a tashin farko ta siye zuciyoyin mutanen ahalin, yayin da samarin gida suka fara nuna ma ta kauna kasancewarta kyakkyawa na kwatance shi ya sa abin ya so yaja husuma wannan dalilin ya sa Rimas ba ta sama nutsuwa ba har sai da ta tattara Myshaara ta kaita kasar Russia karatu kamar yadda Myshaara ta zaba domin tun lokacin da suke wata fira da Baffa ta tambaye sa akan wacece Layan kasancewar ta taso tana ganin Mahaifiyarta na yawan zuba ma hotonta ido lokaci da dama tana kiran sunanta cikin kuka, sai dai duk irin tambayar da zata ma ta taki sanar da ita ko ita din wacece a wurinta hakan ya sa Myshaara ta yi amfani da wannan dama ta tambaya Baffa shi ma kuma cikin nadamar na abin da ya yi a baya, yake sanar da ita gaba d'aya labarin Layan.

Wannan dalilin ya sa ta zaba zuwa Russia karatu dan ta hadu da cousin din ta wato yaron wurin Layan wato dai Ryan.

Kuma  da taimakon Baffa da a lokacin yake yawan kai ma Ryan ziyara har wata rana da ya je kasar yaja Ryan har zuwa Makarantarsu Myshaara suka hadu kuma ya damka kulawarta a garesa.

Sai dai abin da Myshaara bata sani ba tun kafin taje kasar Baffa ya sanar da Ryan komai akanta kuma ya saka yake kula da duk wasu al'amuran ta.

Duk da Ryan ba mai yawan hayaniya ko damuwa da magana ba amma haduwarsu da Myshaara sosai yarinyar ta shiga ransa kasancewarta mai farin jini wani kulawa na musamman yake Bata kuma ya ɗauketa ne matsayin karamar kanwarsa a shekarun da ta ɗauka tana karatu a kasar bata taba dawowa Nigeria ba sai sau daya zuwan da ya yi sanadiyar faruwar al'amurra da dama.

Kasancewar ɗaya daga cikin samarin gidan mai suna Mash'al kuma d'a ne ga Alhaji Ahmad RM Barde da yake yaya wurin Rimas ya kasance Architecturer wanda ita ma abin da ta karanta ke nan shi ya sa suka fi shakuwa da shi kasancewar ta mai naciya akan abin da take so, wannan dalilin ya sa ta makale masa dan yake koya ma ta wasu abubuwan, wanda har shakuwa ta shiga tsakaninsu wannan shakuwa kuma ta koma soyayya wanda sai da aka kai ruwa rana da Noman d'a wurin yayan mahaifiyarta wato Alhaji Rayyan Rayyan Muhammad wanda shima son ta yake sai da kyar ya hakura ya bar ma Mash'al kuma kafin ta koma aka saka ranar auren da zarar da ta kammala karatunta da ya kasance saura watanni kadan, sai dai kafin Myshaara ta koma makaranta wani al'amari ya faru a wata ranar da ta zama sila na bayyanar sirrin wani daga cikin d'an ahalin ga Myshaara kuma sanin ta san sirrinsa da ya yi ne gudun kar ta tona masa asiri ya saka bayan tafiyarta ya dinga tsumayin dawowarta kasar domin ya dauki matakin da ya dace saboda ta san sirrinsa wanda hakan kuma ba karamar barazana bace a garesa.

A ranar da ya kamata ace 'yata ta dawo gareni bayan kammala karatunta ranar ce ta kasance ranar mutuwarta, ina cikin murna farin ciki da doki na ganinta a wancan rana amma maimakon ita sai gawarta aka kawo mana cikin gidan nan, an ma ta kisa mafi muni wannan dalilin ya sa na daura ayar tambaya akan mutuwar nata kuma nake nuna na sama tabin hankali dan kawai na gano dukkan wata gaskiya kuma a yanzu saura k'iris na gane wanene makashin 'yata...”

Rimas ta k'are maganar tana share wasu zafafan hawaye. Daga haka duk suka yi shiru kowa da abin da ya ke sak'awa a ransa kuma basu ɗauki mintina biyar cikakku ba aka fara knocking ɗin kofar wannan dalilin ya sa Rimas sake hargitsa jikinta dan kar a ganota koda Myshah ta bude ma wata mata ta gani ba zata haura shekaru talatin zuwa da biyu ba.

“Hey, I'm Sophia ina fata ban takura muku ba? Dama ana jiran ku ne a ƙasa.”

Ajiyar zuciya Myshah ta sauke tana amsa wa da bakomai sannan suka sakko kasa dukkansu.


Koda suka sakko kasa wurin mutanen palon haka kawai Myshah taji gabanta ya fadi ganin yadda yan matan suka mamaye Ryan duk da ba kulasu ya yi ba amma sai taji wani abu da ta danganta shi da kawai dan a yanzu ta kasance ne mata a gareshi.



**
“Zuciyoyinmu cike suke da tarin tambayoyi game da wannan al'amari mu dai a iya sanin mu Myshaara ta rasu kusan shekara guda ke nan, sai dai a yau mun wayi gari kazo mana da wata mai kama sak da Myshaara a matsayin matarka kuma ka kirata da suna Myshah shin meke faruwa ne?”

Duk wannan kalamai suna fitowa ne daga bakin Alhaji Rayyan Rayyan Muhammad Babban d'a a gaba d'aya Rm Barde family yayin da kowa ya hallara a babban palon Abhie wato Alhaji Rayyan Muhammad da suke kira Baffa. Misalin ƙarfe tara na dare ke nan, domin bayan sakkowansu Myshah kasa a safiyar ranar masaukinsu aka kaisu da ya kasance ɓangare guda kuma koda yake kowa yana da tarin tambayoyi a zuciyarsa game da wannan rud'ani da suka shiga amma sai Baffa ya hana kowa ya yi maganar ya ce a bari sai sun huta shi ne yanzu da dare aka tara kowa ga kuma su Myshah da Ryan ana jiran ƙarin bayani da bakinsu. 

Dan ma wayayyun mutane ne shi ya sa basu wani nuna mahaukacin tsoro ba na ganin Myshah kasancewar Myshaara da suka sani ta mutu dadi da kari har gawanta sun gani.

“Wannan d'in da kuke gani matata ce kuma sunanta Myshah wanda hakan kuma nake kiranta kuma sannan kamar yadda kuke zargi ita d'in dai ita ce Myshaara taku da kuke tunani, maganar cewa Myshaara ta mutu kuma ban san shi ba, ban san me ya faru ba da har aka kawo muku gawa a matsayin na Myshaara kuma kuka yarda.”

“Me kake faɗa ne haka, to garin yaya mutum ɗaya zai zama biyu tabbas gawar Myshaara aka kawo mana.”

Alhaji Rayyan ya sake faɗa sai dai kafin Ryan ya basa amsa a ɗan fusace Alhaji Ahmad ya ce.

“Kai yaro bar ganinka bature karka zo mana da rainin hankali da wayo, Myshaara dai ɗaya ce kuma ta mutu saboda haka magana ta kare ba zamu taba yarda cewa wannan...
Ya nuna Myshah. Sannan ya ci gaba.

Wai ace ita ce Myshaara ba, ai Bama zai yiwu ba sam...”

Ya ƙari sa zancen nasa da mik'e wa yana kad'e riga zai bar wurin.

“Ba yarda ko amincewar kowa nake buk'ata ba, ni dai nasan wannan ita ce Myshaara kuma matata a yanzu domin a wancan lokacin Myshaara bata dawo kasar nan ba bayan gama karatunta, aure mukayi kuma da sanin Baffa saboda haka ya rage naku ku yarda ko karku yarda.”

Ryan ya faɗa yana kama hannun Myshah suka bar wurin.

An yi zaman ne domin a sama maslaha kuma gaskiya ta bayyana sai dai a maimakon hakan wata wutar ce ma aka kunno..

“It doesn't make sense kun sani, ta ya za'ace wai Myshaara tana raye bayan da hannuna na kashe ta, gaskiya ba zai yiwu ba dole wannan ba Myshaara ba ce to amma me ya sa Ryan kirkirar wannan wasa haka ko dai wasa yake so ya yi da hankalinmu domin ya gano gaskiyar mutuwar Myshaara... To amma kuma wacece wannan mai tsananin kama haka da Myshaara!”

Ya kai maganar nasa cikin sauke numfashi yana juyowa ga sauran da suke tsaytsaye cikin nemawa junansu mafita.

Duhu ne sosai a cikin kebantaccen wurin dake a Mansion wanda ba kowa ne ya san da shi ba, kuma ciki suke had'uwa domin shirya duk wani abu da zasu yi ko nemawa kansu mafita idan lamari yana neman rinshab'e musu kamar yadda yanzunma suka tattaru domin neman mafita su biyar ne maza uku mata biyu sai dai kasancewar duhun wurin ne ya sa ban iya tantance ko su waye su ba daga cikin ahalin RM Barde.

“Hmmm kana wasa ne da wannan Baturen tabbas hasashen ka yana kan daidai yazo ne kawai domin ya yi wasa da tunaninmu sannan ya gano gaskiya.”

Dayan mutumin ya faɗa yana jinjina kai.

“So we need to stop him immediately tun kafin binciken nasa ya gano komai ya kamata muyi amfani da kwakwalenmu domin nemawa kanmu mafita.”

D'aya daga cikin matan da ta yi shiru tana jin su ta faɗa hakan yanzu tana dubansu su duka kamar yadda suma suke kallonta.

“What should we do, ya kamata mu yi gaggawa fa domin ni kam jikina ya yi sanyi tsoro nakeji kar asirinmu ya tonu.”

“Rufe mana baki anan wurin shashsha...”

D'aya daga cikin mazan da ya kife kansa cikin tafukan hannunsa ya faɗa a ɗan fusace ita ma budurwar cikin fusata ta ce.
“Ba zan rufe ba ɗin duk ba kai ne kaja min fad'a wa wannan masifar ba, tun farko ai da baka nuna kana son Myshaara ba ai da bamuzo wannan takin ba...”

“Xulaihah!”

Ya kirata a tsawace kafin ya ci gaba.

“Ai shashancin ki ne ya sa na rabu dake tun farko na koma gareta kuma shashancin ki ne ya sa ta gane koni wanene ta gane sirrina da bai kamata ta gane ba duk kece kika ja...”

“Amma ba ni na kashe ta ba ko? Ko ka manta ne na tuna maka kirana kayi cikin tashin hankali domin na taimaka maka iyye ka faɗa min mana Mash'al saboda haka wallahi kwara ma ku nemo mana mafita dan banci nanin ba dan haka nanin ba zata cini ba, bani na kashe Myshaara ba dan haka hukunci ba zai hau kai ba...”

A fusace ya ce.

“Koda bake kika kasheta ba ai kin taimaka...”

“Ya isa haka miye na tada jijjiyoyin wuya kuma kun manta dokar kungiyar nan namu ne babu kiran sunan juna so kuke asirin mu ya tonu?”

Xulaihah ta dubesa a fusace.

“Fuck you daku da kungiyar taku duka kuma wallahi na faɗa muku ba zan tab'a yarda asiri ya tonu ayi min hukuncin da bani da laifi ba ehe.”

Mari mai kyau da lafiya Mash'al ya zuba ma ta a fusace ya nuna da yatsa yana faɗin.

“Mahafin nawa kike fada wa haka saboda baki da mutunci?”

“An faɗa ɗin naga dai ba uban kirki bane shi d'in kuma wallahi ka ƙara zagina sai kaga abin da zan yi.”

Ta mayar da dubanta ga mahaifin Mash'al ɗin wato Uncle ɗin ta Ahmad RM Barde.

“A juri zuwa rafi dai ana nuna ma mutane sifa ta mutanen kirki amma daga ciki kai ɗin mugu ne da yake kokarin ganin sai ya rusa ahalinsa...”

Mash'al yana kokarin kamota ya jibga amma uban ya dakatar da shi ta hanyar daga masa hannu yana duban Xulaihah da wani makirin murmushi ya ce.

“Yarinya ki iya bakinki tun kafin kalaman ki suja miki dana sani domin ni din da kike gani ba abin da ba zan iya aikatawa ba muddun aka nema shiga gona ta kuma da kike maganar ina kokarin rusa ahalina, ai shi wannan ahalin a hakan ne ake ganinsa ahali amma daga ciki ya dade da rushewa kuma ba zan sama nutsuwa ba har sai ranar da na gama d'aid'aita ahalin gaba dayansa.”

Duk wannan abu dake faruwa tana daga gefe a tsaye tana kallonsu lamarin nayi ma ta dad'i tun da ta yi magana sau daya bata sake ba sai ta ja gefe tana kallon dramar da ake diba tsakanin ahalin.
A hankali ya cusa hannunsa cikin nata yana dan lumshe ido ya furta.

“See! A halin yanzu ahalin dab yake da rushewa burinki ke da Mahaifinki zai cika na ganin ahalin RM Barde ya zama shud'ad'e sai dai a labari, Are you happy now?”
Ya kare maganar yana sauke idanunsa akanta.
“Ba zan yi farin ciki ba har sai ranar da ahalin suka gama tarwatse gaba d'aya.”

Ya ɗan dubeta yana jinjina kai kafin ya furta.

“Amma me ya sa tsawon shekarun nan ina yi miki dukkan abin da kike so domin durk'usa ahalin nan amma kinki sanar dani cikakken dalilin ki keda Mahaifinki na son ganin sai kun rusa ahalin.”

Wani banzan kallo ta yi masa tana faɗin.
“Ka tsaya iya matsayinka na mai aikina karkashina domin kawo karshen ahalin kar ka zake da yawa dan kana ganin kai din miji ne a gareni kuma matsayin jika na farko a ahalin kuma Babban d'an Alhaji Rayyan Muhammad karka manta kai ɗin bogi ne baka da alaka da ahalin komai ma bogi.”
Ya buɗe baki zai yi magana muryar Alhaji Ahmad ya katse masa hanzari.

“Sophia ki samo mana mafita kamar yadda aka saba domin ji nake kamar na kashe yarinyar can duk da ita ɗin diyar kanwata ce amma ta fara kaini bango.”

Sai a lokacin ma Sophia ta lura da Xulaihah ta bar wurin kuma kafin ta bashi amma Mash'al a ɗan fusace ya ce.

“Mafita na banza ai naga ita ta bada shawarar a kashe Myshaara kuma muka biye ma ta muka aiwatar ashe a keken bera ta dauramu tun da a koda yaushe asirin mu na iya tonuwa saboda haka ni kam na bar wannan kungiyar daga yau ku san kuma yadda zaku yi ku wanke sunana daga lamarin ku.”

Yana faɗin hakan ya fice a fusace.

Sophia ta ɗan juya ido kamar ba zata yi magana ba sai kuma ta furta.

“Zan yiwa tufkar hanci very soon.”

“Da dai yafi...”

Alhaji Ahmad ya faɗa shima yana barin wurin.

Yayin da Sophia tabi bayansa da faɗin.

“Shashasha da mugun son kuɗi da abin duniyar da kake da shi zan yi amfani da kai domin kai ahalinka k'asa!”

Ta fada a bayyane. A daidai lokacin kuma aka yi saurin janye na'urar da ta gama nad'ar komai da ya faru a video.

Ta sauke ajiyar zuciya a hankali tana sauke mask din fuskarta tare da dubansa zatayi magana ya sanya hannunsa saman fuskarta ya rufe ma ta baki da yatsunsa sai kuma yaja hannunta suka bar wurin bai tsaya ba sai da suka kari sa part din su suka shiga wani bedroom sannan ya saki hannunta tare da rufe kofar.

A hankali ta zauna akan wata Tulip kujera dake gaban mirror tana kallon fuskarta akan madubin kamar mai neman wani abu sai kuma ya dubesa ta cikin madubin ba tare da ta juya ba.

“Wannan wani irin cukurkudadden ahali ne da mutanen cikinsa su da kansu suke kokarin ganin sai sun rusa ahalin wai meke faruwa ne ke nan Mash'al da sukayi soyayya da Myshaara shi ne ya kasheta amma me yasa? Kuma Sophia ɗin can ita ke shirya komai ke nan, mene ne dalilin ta, ta kuma ce mijinta Noman Rayyan Rayyan Muhammad ba shi ne asalin dan sa ba to wanene haka?”
Ta kare maganar tana juyowa ta dubi Ryan dake tsaye yana saurarenta.

Ya dan furzar da huci yana lumshe ido kadan shi kaɗai ya san abin da yake ji bayan gano gaskiyar nan ji yake kamar ya je ya kama Mash'al ya yi ta jibgarsa yanayi masa bugu irin wanda ba'a taɓa yima wani mutum ba har sai ya sanar da shi dalilin sa na kashe Myshaara.

“A wannan DUNIYARMU MAI CIKE DA TARIN KALUBALE (BY AMMIEY LAYLERH) babu abin da mutanen cikinta ba za su iya aikatawa ba saboda son zuciya.”

Myshah ta sauke numfashi tana amsa ma sa da.
“Tabbas kuwa domin na sha mamaki bayan ganin abin da ya faru yanzu...”

“Ba zaki sha ruwan mamaki ba ma sai zuwa gaba.”

“Au ai na dauka tun da yanzu mun gano su waye makasan Myshaara magana ta kare kuma na sanar da kai Oumma (Rimas) ba tabin hankali gareta ba, kamar ya kamata ta san gaskiya ko, mu nuna ma ta wannan abin da muka dauka.”

“No, ba yanzu ba”

“Amma me ya sa?”

Ryan ya ce.

“Ba yanzu ba kawai domin har yanzu bamusan dalilin su na kashe Myshaara ba wannan dalilin ya kamata mu fara ganowa.”

“To ya kake ganin za'ayi na shige ma wancan Xulaihah din ce ko na samu wani hujjar? domin na lura muguwar shashasha ce.”

Ryan ya sauke numfashi yana takawa gareta tare da kamo hannunta da yake ta juya tana kallon madubin ne yayin da take a zaune shi kuma ya kasance yana tsaye ta bayanta kuma ya riko hannuwanta cikin nasa.

“Hakan ma zai taimaka mana sosai.”

Kasa magana ta yi ganin abin da ya yi sai ta kasa sakin jikinta sai ma kokarin janye wa da take yi.

“Sorry kinji ina bukatar jin dumin ki ne kuma hakan ba laifi ba ne ke matata ce, a halin da nake jina yanzu ina neman gaza controlling kaina ji nake kamar naje na shake wannan dan iskan Mash'al shi da sauran amma ina bukatar bin komai da a hankali da kuma yin aiki da tunani.”

Shiru ta yi jin abin da ya faɗa, sai ta dakata daga kokarin janye wa da take yi din, suka yi shiru kowa da abin da yake sakawa yayin da take jin bugun zuciyarsa a hankali yana raguwa da hakan ke nuni da ya fara samun nutsuwa.

Janyo ta ya yi suka koma saman gadon ya zaunar da ita yana dan murmushi tare da furta.

“Thank you.”

Sannan ya bude bathroom ya shiga. Sai a lokacin ta sauke dogon numfashi tana sauraron bugun zuciyarta ta dan lumshe ido kafin ta mike ta isa ga akwatin kayanta domin daukar wani abu, tana durkushe gaban akwatin ya fito wanka ma ya yi domin bathrobe ce a jikinsa a haka ya gama abin da zai yi ta nan ta kasa motsa wa.

“Mene wannan?”

Ya tambaya ganin ta fito da wani abu dake nade kamar dai irin ɗan karamin box na gift din nan dai haka yake.

Kallonsa ta yi sai kuma ta mayar da dubanta ga box ɗin dake nannade tana dan tabe baki ta ce.

“I don't know.”

Ya dubeta.

“but ta ya ya kika sameshi bayan baki san ko mene ba.”

Shiru ta yi tana kokarin tuna yadda aka yi ma abin yazo wurinta kuma tsawon lokacin nan bata bude shi ba.

“Bayan rasuwar Oummata da na koma gidan Anty Mirrah da zama kuma bayan abin da ya faru da Bapah na bar gidan a lokacin ne na lura da wannan box din a cikin akwatin kayana sai dai na rasa tuna yadda aka yi yazo cikin akwatina kuma da yake tension ya yi min yawa ya sa ban bi ta kansa ba.”

Ta faɗa tana kokarin mayar da abin.

Sai ya mike tare da kari sawa ya karba abin.

“See You, wai tension ya miki yawa wani tension ke nan da baya hanaki kula samari.”

Ya faɗa kamar ba shi ba yana kokarin ware nannadewan da aka ma abin.

Myshah ta dubesa baki sake tama kasa magana.
“Ai dama ba zaki iya cewa komai ba dan gaskiya na fada.”
Ya sake faɗa kamar ba shi ba.
“Excuse me! Zaka iya faɗa min lokacin da kaga ina dating wani idan ba sharri kake so kayi min ba.”
Ryan ya dan dubeta kawai kamar zai basar sai kuma ya ce.

“Okay tun da haka kika ce faɗa min samarin ki nawa tun daga lokacin da kike secondary school har zuwa yau.”

Shiru ta yi dan kuwa tasan ba zasu kirgu ba.
“Ba adadi ba ai na sani.”

Ya faɗa lokacin da ya sama nasarar warware nadewar da aka yima box tare da bude wa, su duka suke duban abin da ke cikin kafin Ryan ya sa hannu ya ciro Card Reader dake ciki mai dauke da Memory a ciki sai kuma wata yar paper a cikin box din.

“What's this?...”

Ya faɗa yana ciro paper ɗin tare da karanta abin da ke ciki a bayyane kamar haka.

“The Hidden Truth Behind Myshaara’a Death… — AB.”
Suka duba juna da tsananin mamaki yayin da Myshah take sake furta kalaman a fili.
“Boyayyiyar gaskiya game da mutuwar Myshaara kuma daga AB again dai?”
Ta fada a fili.
“Wanene AB, kinsan shi ne?”
Kafin Myshah ta bashi amsa suka ji ana knocking palon hakan ya sa suka sake kallon juna kuma da yake tuni ya shirya duk da dai kayan shan iska ne ganin Myshah ta nufa kofa zata fita ta buɗe palon da ake bugawa ya sa shi bin bayanta da kallo har ta fita sai dai jiyo muryarta ita da Rimas ne ya sa shi fita ba tare da ya aje wannan memory card reader da kuma paper ɗin hannunsa ba.

“Ku yi hakuri fa na takura muku da daren nan na kasa jurewa ne ya sa nazo na sake kallon ki nayi muku sai da safe kuma.”

Cewar Rimas bayan sun gaisa da Ryan tana kokarin fita da sauri Ryan ya ce.

“No worries Mom.”

Yayin da Myshah ta kara da fadin.

“Kuma gashi kinzo a lokacin da ya dace ba.”

Ta fada tana karbar papern hannun Ryan ta mika ma ta.

Da mamaki Rimas ta ce.

“Ban gane ba cewa fa aka yi gaskiyar akan mutuwar yata to ina gaskiyar kuma wanene AB.”

Kallon Ryan Myshah ta yi tare da nuna ma ta Card Reader ɗin hannunsa tana faɗin.
“Gaskiyar tana anan.”

Mayar da kallonta Rimas ta yi ga hannun Ryan mai dauke da Card Reader ɗin.

“Kamar kin yi gaggawar sanar da ita game da Card Reader ɗin nan muma fa bamusan abin da ke ciki ba idan kuma karya ne fa ko shirme ko kuma abin da zai tada mata hankali ya hanata sukuni a daren.”

Ryan ya fada saitin kunnen Myshah lokacin da suka zauna bayan an saka card reader din jikin system din sa domin su ga abin da ke ciki bayan Rimas ɗin ta bukaci haka.

“nima sai da na faɗa nayi dana sani bayan nayi wannan tunanin.”

Myshah ta bashi amma a hankali sannan suka mayar da dubansu ga system din yayin da ya gama loading ya shiga cikin videon.


Waiwaye!

Wasu watanni a baya.

A lokacin da Myshaara ta kammala karatun ta har ake farin ciki da murna da dawowarta aka kuma fara shirye-shiryen bikinsu ita da Mash'al bayan ta dawo. Da yake so take ta yi musu bazata shi ya sa a ranar da ta sauka a kasar bata kira kowa ba domin ce musu ta yi sai washe garin ranar tukunna. Da yake lokacin da take kasar tana da drivern ta sai ta kirasa ya zo airport ɗin ya ɗauke ta bayan ta sanar da shi kar ya fada ma kowa koda kuwa Mom ɗin ta ne da yake mutuminta ne sai kuwa suna sauka ba jimawa ya ƙari so.

Lokacin da ta zauna a motar ne bayan ya fara tafiya Myshaara ta ciro wayarta tare da saka layinta na kasar sannan ta kira Big Bro ɗin ta kamar yadda take kiran Ryan ta sanar da shi ta sauka lafiya kuma ba ta faɗa ma yan gida ba sai dai kawai su ganta.

Suna cikin wayar ne kuma danger ta tsayar da su a titi motar nasu ya tsaya suna jiran a basu hannu da hakan ya yi daidai da ɗaga kan ta da Myshaara ta yi tana zuge Tintin glass ɗin motar da kamar jira ake kuwa idanunta basu sauko ko'ina ba sai a kan motar da yake zaune ciki ta mazaunin driver.

“Mash'al!”

Ta faɗa da mamaki yayin da murmushi ya suɓuce ma ta ta ma manta waya suke da Ryan, sai da taji ya tambaye ta sannan ta ce da shi zata kirasa, kashe wayar ta yi yayin da idanunta ke kan motar da yake ciki zaune shima jira yake a bashi hannu.

“Uncle Yasir kaga motar Mash'al da alama shima gida ya nufa.”

Ta faɗa cikin washe baki tana nuna ma drivern nata da take kira Uncle inda motar Mash'al take, lokacin kuma ya yi daidai da basu hannu da aka yi Mash'al yaja motarsa ya yi gaba da sauri kuma cikin zumudi Myshaara ta ce.

“Mubi bayansa da sauri Uncle so nake kafin kowa ya ganni shi ya fara ganina.”

Ta faɗa cikin imagine din yadda farin ciki zai mamaye fuskarsa a lokacin da ya ganta a gabansa.

Kamar yadda ta buƙata kuwa sai Yasir driver yaja motar yana bin bayan motar Mash'al ba tare da ya gane ba.

Ganin ba hanyar Mansion din su ya nufa ba sai hakan ya bawa Myshaara mamaki amma sai ta basar suka ci gaba da bin bayansa.

Parking ya yi a kofar wani restaurant ba tare da ya fito ba ba'a jima ba sai ga wata budurwa ta fito daga ciki tare da shiga motar yaja suka yi gaba.

“Xulaihah. Me ya hada ta kuma da Mash'al?”

Ta faɗa cikin mamaki sai kuma ta ba kanta amsa a fili da faɗin.

“Ita ma fa cousin ɗin sa ce kamar dai yadda kike...”

Sai ta sauke ajiyar zuciya suna ci gaba da bin bayan motar.

Myshaara bata sha mamaki ba sai da taga inda Mash'al ya yi parking kofar wani dogon gini da aka fara amma ba'a kammala ba kuma cikin wata sabuwar anguwa ce da ba cikowan mutane.

Zuciyarta ta ba da sautin bugu lokacin da taga sun fito daga motar Xulaihah manne jikinsa sun shige ciki da fari kamar ta kyale ta ce da Yasir su tafi kawai amma sai ta kasa, domin zuciyarta ta gaza samun sukuni hakan ya sa ta tsinci kanta da bawa Yasir umarnin ya parker motar daga gefe yadda ba za'a gane ba sannan ta nema da ya jirata a motar tana zuwa sannan ta fice ta kuma bi umarnin zuciyarta ta hanyar nufar cikin wurin da taga sun shiga  zuciyarta na bugawa na rashin sanin dalilin.

Ashe wannan shiga da ta yi shi ne zai zama sila na rasa rayuwarta domin tajiyo sirrin da bai kamata ta sani ba.

Lokacin da ta ƙari sa sai ta rasa ina ya kamata ta nufa hakan ya sa tabi hanyar da take jiyo muryoyi sama-sama ta saka ƙafa da niyyar shiga ciki kunnuwanta suka jiyo ma ta wasu kalaman da suka sakata saurin ja baya a tsorace tana dafe baki yayin da ta zazzaro ido.

“Burina shi ne nayi kudi irin sosai din nan wanda za'a dinga kwatance dani a ko'ina saboda haka na karba tayinki kamar yadda kika bukata zan bada gudunmawa ta wurin ganin an kai ahalin RM Barde ina nufin ahalin Babana kasa ba tare da tambayarki dalili ba.”
Muryar da ta jiyo ko'a bacci ta tashi ba zata kasa gane Muryar da ta yi maganar ba kuma da jin kalaman da mai muryar ke faɗa shi ne abin da ya kara tayar ma ta da hankali.
Kafin ta yi wani motsi ko yunƙuri ta tsinkayi muryarsa wato Mash'al din ta inda yake faɗin.
“Ba saboda nayi kudine zan taimaka miki wurin kai Rm Barde family kasa ba, fa ce saboda kin yi min alkawarin zama sanadiyyar cikar burina kuma ban damu ba ko kowa na ahalin zai mutu muddin zan sama cikar burina.”
Zuwa lokacin k'afafunta nema suke su gaza daukarta domin jin abin take kamar al'mara ji take kamar mafarki take wanda zata watstske ba gaske ba ne gaza jurar ci gaba da jin tattaunawar nasu ta yi sai kawai wata dabara ta fado ma ta, da sauri ta bude wayarta tare da shiga Camera ta dan tura wayar tana nadar tattauanawar da suka ci gaba da yi yayin da ta ɗan zura kanta tana hango mutanen dake cikin wurin.
Su hudu ne bata ga Xulaihah cikinsu ba, daga Mash'al sai mahaifinsa Uncle Ahmad sannan sai Sophia da mijinta Noman.

Jikin Myshaara rawa kawai yake cikin tsananin tashin hankali da firgicin da ta shiga da jin kalar tattaunawar nasu. Kalmar Innalillahi kawai take iya furta wa daga farko har karshe a zuciyarta tana mamakin abin da taji suna fada.

“Dama Yaya Noman ba shi ne ainihin ɗan Uncle Rayyan ba, to wanene ke nan, kuma me ya sa Sophia take son ɗurƙusar da ahalin mu? bayan duk irin taimakon da akayi ma ta ta zo a matsayin marainiya an kula da ita har an daura ma ta aure da yaron gidan ashe ma bakinsu daya buri daya garesu na kawo karshen ahalin Innalillahi wa inna ilaihi raji’un wannan wata kalar masifa ce”

Ta kari she maganar zucin hawayen na mata zuba daidai lokacin kuma Xulaihah ta shawo kwanar hannunta rike da waya dake kare a kunnenta.

“Who is this?”
Ta faɗa a tsawace ganin Mace ta juya baya tana leken cikin wurin da ta nufa, kuma maganar da ta yi da yake a bazata yazo ma Myshaara sai ta firgita har wayar tana fadi daga hannunta ta yi saurin ɗurƙusawa ta ɗauka tana ja da baya daidai lokacin suma na ciki suka fito jin maganar da Xulaihah ta yi kuma da mamaki ta furta.

“Myshaara!”

Daidai lokacin da duk suka fito.

Da gudu Myshaara ta juya zata bar wurin.

“Wait wata Myshaara ɗin kike nufi, kuma yaushe ta dawo kasar?”

Mash'al ya faɗa cikin zaro ido.

“Oho ni dai Myshaara na gani kuma da alama ta nadi wani abu ne a cikin wayarta.”

Ai jin abin da Xulaihah ta faɗa ne ya sa dimauce Uncle Ahmad ya furta.
“What kika ce ta nada wani abu? Kardai ace yarinyar nan taji duka tattauanawar da mukayi kuma ta dauka”
Ya ƙari sa maganar cikin tashin hankali yana kallonsu su duka.

“To fa wata irin tattaunawa kuka yi haka wai ma ya akayi na ganku duka anan kai kuma Dear shi ne daga cewa na jiraka kaje kayi shiru ko? wai ma yana ganku duka anan meke faruwa...”

Ba tare da tsayawa sauraren kalaman Xulaihah ba Sophia ta ce.

“Tabbas muddin muka bari yarinyar nan Myshaara ta bar wurin nan tare da videon da ta ɗauke mu to fa asirinmu ya tonu kuma cikinmu duka babu mai tsira.”

Zaro ido Xulaihah ta sakeyi tana kai hannu ta dafe baki cikin gabunta ta ce.

“Kardai ka sanar dasu I'm pregnant shi ne Myshaara taji a lokacin da kake faɗa Mash'al ya kamata muyi wani abu kar asirinmu ya tonu.”

Ta faɗa tana daura hannu aka dan ita duk a shashanci irin nata ta yi tunanin saboda ya sanar da su tana da cikinsa ne kuma dan a nemo mafita shi ya sa ya tarasu Sophia a wurin.

Duk da sun shiga tsananin shock dajin abin da ta faɗa amma ba wannan ne a gabansu ba hakan ya sa suka yi ma ta wani duba sai kuma cikin sauri su duka suka bi bayan Myshaara da ta isa ga bene cikin sauri-sauri take sauka kasa domin ta samu ta gudu.

Tsananin tashin hankali da firgici da take ciki ne ya sa gaba d'aya hanyar ma ya bace ma ta ta rasa inda zatabi ta fice daga dogon ginin gashi sun kusa cimma ta sai faman kwala ma ta kira cikin gargadi suke.

Ganin haka ya sa ko waige batayi burinta kawai ta fice daga wurin har ta samu ta b'ace ma ganinsu sai dai duk da hakan basu hakura ba suka ci gaba da duba ko'ina na dogon ginin basu ganta ba, can kamar ance Mash'al ya waiga ya kuwa hango ta ta can kasa wajen ginin tana gudu ai da sauri ya sakko tare da bin bayanta da yake ta galabaita har ya cimma ta ba tausayi kuwa ya sharara ma ta mari tare da sunkumarta ya yi cikin ginin wurinsu Sophia da ita.

Duk irin cizo da yak'ushi game da magiyar da take yi masa yaki saurarenta duk da ta ce masa bataji komai ba.


“Salin'alin ki bamu videon da kika ɗauke mu muddin kinaso mu bari ki ci gaba rayuwa.”

Cewar Uncle Ahmad lokacin da suka zagayeta bata da hanyar gudu.

“Kuji tsoron Allah ku sani abin da kuke shirin aikata wa babban zunubi ne kuma Allah ba zai taɓa kyale ku ba har sai ya...”
Marin da Mash'al ya kuma kifa ma ta ne ya yi sanadiyar datsewar kalamanta yayin da bakinta ya fashe.
“Yah Mash'al dama haka kake akan duniya da abin cikinta da ya kasance mai wucewa ka mareni?”
Ta faɗa cikin raunin zuciya idanunta akan sa.
“Ba mari ba har kasheki zan iya yi muddin hakan ne zai zama silar rufuwar asirina.”

“Nifa kun sakani a duhu wai meke faruwa ne, wai dama ba ji ta yi kuna tattauna maganar cikin Mash'al da nake d'auke da shi ta yi ba?”

Wani irin duba Myshaara ta yi ma ta da jin kalaman da suka fito daga bakinta sannan ta mayar da dubanta ga Mash'al tana dariya na takaici ta sa hannu ta goge jinin gefen bakinta tare da furta.

“Ban yi mamaki ba dan zuwa yanzu da na gama sanin ko kai wane ne zaka aikata abin da ya fi haka ma mutumin da yake kokarin rusa ahalinsa ai babu sunan da ya cancance shi da ya wuce a kirasa Dabba kai ko Dabba ma ba zatayi abin da kayi ba...”

“Lallai yarinyar nan wuyanki ya isa yanka yanzu zamu tsaya saurarenta ne  ko kuwa abin da ya dace za'a yi”

Noman ya faɗa a gaggauce.

“Hmmm kai kuma ɗan bogi ai zan zo kanka an haɗa baki da kai domin a rusa ahalin da suka daukeka matsayin d'a bayan ba haka bane sun gina rayuwarka sun baka duk wani farin ciki da jin dadi duk a tunaninsu kai nasu ne ashe ba haka bane, dama ban yi mamaki ba dan na riga na san da wannan gaskiyar dame da kai tun a wancan lokacin kafin na koma Russia...”

Cewar Myshaara tana yi ma Noman wani irin duba.

Wani irin zaro ido waje Noman ya yi yana dubanta ya ce.

“Oh dama kece a wancan ranar da kika labe kika jiyo sirrina lokacin da nake waya ai dama nayi tunanin haka shi ya sa nake dakon dawowarki domin na bincika gaskiya sai kuma gashi komai yazo a daidai...”

Ya ƙari sa maganar yana sakin wani makirin murmushi.

“Wai ba zaku kulani ba ne, can someone please tell me what's going on here!”

Xulaihah ta sake faɗa cikin rud'u.

Babu wanda ya kulata. Mash'al ya shiga takawa wurin Myshaara zai damko ta ganin hakan ya sa ta yi baya da sauri tana kokarin gudu ya damko ta tare da fizge wayar hannunta ba tare da bata lokaci ba ya shiga bubbuga wayar a bangon wurin bai dakata ba sai da ta yi ratsa-ratsa.

“Kun kwace hujjar da nake da shi akanku sai dai ku sani Allah ba azzalumin bawansa bane kuma ba zai taba baku damar cutar da ahalinmu ba azzalumai kawai.”

Wata dariya suka sheke da shi irin ko'a jikinsu sannan Mash'al ya kara da.

“Ai ke ma ba barinki zamu yi ba, kamar yadda na tarwatsa wayar can hujjojin babu haka kema ba mai kara jin duriyarki...”

“Me kake nufi?”

“Kasheki zamuyi saboda kinji abin da bai kamata ki sani ba.”

“Kaji tsoron Allah dukkanin ku kuji tsoron Allah ku tina da ranar gobe kiyama ranar tonon asiri.”

Babu wanda ya saurareta cikinsu Mash'al ya fara kokarin kamota domin aiwatar da kudurinsu akanta.

“Ban gane ba, kisan kai. Yanzu Myshaara zaku kashe saboda me? Abin har ya kai haka ne? Gaskiya ni dai badani ba.”

Xulaihah ta faɗa cikin tashin hankali tana shan gaban Mash'al.

Turata ya yi har sai da ta fadi kafin ya yi ma ta wani banzan kallo yana faɗin.

“Idan ba so kike na hada ke da ita na kawar ba, to ki rufe min baki kuma ki fice daga Wurin nan salin alin idan ba haka ba sai na kasheku duka kuma na bayyana wa duniya ke a matsayin tantiriyar karuwa mai lasisi.”

Ya kari sa maganar cikin rashin damuwa yana yi ma ta nuni da gaske ne zai aikata abin da ya faɗa.

“Kowa ya yi na gari kansa.”

Ta faɗa a fusace tana miƙe wa zata bar wurin dan ba karan hauka ne ya cijeta ba, ta yi ma Mash'al farin sani bakin mugu ne zai iya aikata duk abin da ya faɗa.

“Rayuwa ke nan.”

Myshaara ta faɗa cikin tsananin mamaki tana kallon Xulaihah da ma su duka.
Da gudu kuma cikin shammata ta nufa hanyar waje ita ma ai kuwa ganin haka ya sa a zafafe Noman ya dauki wani karfe tana kari sawa kuwa ta saitin da yake tsaye ba imani haka ya buga mata karfen aka, daga nan basu saurara ba sai dai suka raba ruhi da gangar jikinta cikin rashin imani da tausayi duk wai dan kar ta tona musu asiri akan burinsu na Duniya kuma sun shirya abin ne sai ya kasance kamar hatsarin mota ta yi, domin bayan sun kasheta sai suka nema wata mota da ta kwararrabe suka sakata ciki suka shirya komai kamar ta yi hatsari kuma a hakan labarin ya je ma kowa wannan dalilin ne ya sa Oumma Rimas kasa yarda da al'amarin har take pretending matsayin ta haukace duk dan ta gano gaskiyar mutuwar 'yar ta Myshaara.

WANNAN KE NAN


A lokacin da videon ya ƙare kuwa ban da kuka da sheshsheka babu abin da Myshah ke yi ta rungume Oumma Rimas dake hawaye ita ma cikin kuka take faɗin.
“Wannan wacce kalar rayuwa ce wani irin rashin imani ne haka ace dan uwa ya kashe yar uwarsa akan buri na duniya wannan masifa da mai ta yi kama.”

Shiru Ryan ya yi huci kurum yake fitarwa a hankali idanunsa kuwa sun yi wani irin ja na tsananin tafarfasa da ɓacin rai, gwajinsa har wani irin rawa-rawa suke ya damke hannunsa cikin dayan hannun shi kaɗai ya san kalar hukuncin da zai yi ma wadan nan azzaluman, a hankali yake furta kalmar. “Innalillahi'wa'inna ilaihir raji'un...”

Domin samun sauƙin tafarfasar da zuciyarsa keyi, sun jima a haka har Myshah ta yi kukanta ma'ishi zuwa lokacin ajiyar zuciya kawai take sauke wa kafin can ta dago ta dubesu duka murya a dashe ta furta.

“Amma garin ya ya videon ya kasance kuma har yazo hannuna wanene AB shi ne zai bamu wannan amsa kuma sannan ina son sanin alakar dake tsakaninsa da Oummata kafin ta rasu.”

“Subhanallah A'isha ta rasu?”

Oumma Rimas ta tambaya cikin alhini dama tun lokacin da ta bawa su Oumma kyautar yaranta sai da ta tambaya sunayensu.

Jinjina ma ta kai Myshah ta yi tare da bata labarin komai na rayuwarta bata boye komai ba, daga karshe bayan ta gama ta dauko wayar Oumma dake hannunta ta nuna musu messages ɗin da Oumma suka yi ita da wancan boyayyen mutumi mai suna AB.

“I think na san wanene wannan AB ɗin.”

Da mamaki duk suka dubi Ryan da jin kalamansa.

“Ka sanshi to wanene haka?”

“Ina tunanin Yasir ne, i mean drivern Myshaara....”

Ganin yadda suka shiga ruɗani ne ya sa shi ci gaba da faɗin.
“tuntuni ni ne na dauke sa aikin akan ya dinga kulamin da Myshaara a duk lokacin da ta zo kasar shi ya sa yazo a matsayin drivern ta kuma yake kula da duk wani abu da ya shafe ta. Dalilin hakan da nayi kuwa shi ne saboda ban aminta da wasu daga cikin ahalin ba, sai kuma hasashena ya zama gaskiya. Sai dai tun bayan dawowar Myshaara kasar nan har ya zama silar mutuwarta ban kara ji daga garesa ba, ina tunanin domin ya tsira da rayuwarsa ne ya buya kuma har ya aiko ma Myshah wannan video, domin kamar yadda na saka shi tsoron rayuwar Myshaara haka na saka yake sanya min ido akan Myshah.”

Duka da kallon mamaki suke bin Ryan da ya gama bayanin. Myshah ta sauke numfashi tare da furta.

“Ke nan ka dade da sanin abubuwa da yawa har da kasancewarmu ni da Malik a matsayin yan uwan ahalin Barde?”

Jinjina ma ta kai ya yi ba tare da ya furta komai ba.

“Amma wanene wannan Yasir ɗin?”

“Wata kila ma kin san shi...”

“An ya gaskiya bana tunanin haka.”

“Okay, one minute ina zuwa.”

Ryan ya fada yana miƙe wa ya shiga bedroom ya dawo hannunsa rike da wata tablet (wayar hannu) sai da ya zauna sannan ya juyo da fuskar wayar ga su Myshah.

Zaro ido Myshah ta yi tana duban hoton mutumin da ke jikin wayar, cikin tsananin shock ta ce.

“Wannan shi ne Yasir ɗin kuma shi ne AB?”

Ta yi maganar tana daga hannunta mai rawa zuwa ga nuna screen na wayar.

“I think so, alamu ya nuna hasashena ya zama gaskiya kamar dai kin san shi...”

“Kwarai kuwa shi ne mijin da Aunty Mirrah take aure. Ke nan dama dalilin ya sa bayan auren nasu bai bayyana ma ta kansa ba sai bayan wani lokaci dama ya yi hakan ne dan ya boye kansa to amma me ya sa ko dai sun gano cewa a wancan ranar tare da driver Myshaara take, kuma shi ne wanda ya dauki videon abin da ya faru har ya tabbatar videon ya iso gareni to amma kuma idan duka lamarin ya kasance hakan ne Kamar yadda nake tunani mene ne alaƙar sa da Oumma kuma me ya sa ya ke amsa sunan AB?”

“Ta yiwu saboda ɓadda kama ne.”

Cewar Oumma Rimas sannan ta ci gaba da faɗin.

“Kuma zata iya kasancewa ita Oumman naku tana nata binciken ne domin gano asalin ku ko kuma dalilin mutuwar Malik shi ne sanadin haduwarsu yake taimaka ma ta kuma wata kila saboda ganin an kasheta ne ya sa shima ya boye kansa domin ceton rayuwarsa.”

Shiru suka yi dukkanin su cikin jimami.

Yayin da Ryan ya yi amfani da damar ta hanyar sake warware musu zare da abawa a kan wancan ƙungiya da irin alakar da mai ƙungiyar ya hada da ahalin da ma burinsa ya ci gaba da sanar da su wasu sirrika masu girgiza ƙwaƙwalwa.

“Ba shakka lallai biri ya yi kama da mutum ke nan wannan ne dalilin da yasa nake yawan mafarki akan wancan halittar to amma me ya haɗa ni da su naga bani da wata alaka da su.”

Cewar Myshah.

“Wannan kuma sai dai mu barwa Ubangiji lamarin sa domin ta yiwu saboda hakan yana cikin kaso na ƙaddararki ne.”

Oumma Rimas ta bata amsa.

Myshah ta yi shiru cikin mamaki.

Daga karshe dai basu suka rabu kowannensu ya nema makwanci ba har sai da suka sake tattauna wasu batu masu muhimmanci.

Kuma koda Oumma ta yi musu sallama ta wuce Myshah taso tabita su kwana tare sai kuma ta kyale sai dai abin da ya bata mamaki da mutumin nata shi ne yadda ya dinga yi ma ta wasu abubuwa kamar wadan da suka yi auren soyayya sam ya hanata sakat da ta ki dena mutsu-mutsu sai da ya kamota ya yi a hankali ya rada ma ta.

“Ki nutsu ba wani abu zan yi ba, dama kina tsoro kika yarda aka daura?”

A kasalance ya yi Maganar.

“Ai ba da wannan niyyar na yarda ba.”

Tana jin sautin murmushin sa jin abin da ta ce.

“Okay, tell me da wata niyya kika yarda aka yi auren?”

Shiru ta yi masa.

“Myshah ki yi hakuri kinji nema nake na gaza controlling d'in fushina domin ji nake kamar naje na hukunta azzaluman can musamman ma tantirin can Mash'al, amma ba komai lokaci yana zuwa.”

Myshah ta sauke ajiyar zuciya a hankali domin ita ma tanajin fiye da haka wani irin ciwo take ji ta rasa yar uwar da basu taba ma hadu wa ba, shima kuma wanda suka taso tare yau din babu, to wai ta ya ma zata iya yafewa masu hannu akan mutuwar yan uwanta, Oummanta da ma mahaifinta ne? 
Shiru ta yi lokacin da ta tuna Bapah abin da ya faru ya dawo ma ta.

Jin yadda take sauke ajiyar zuciya akai-akai ya tabbatar tunanin wani abin take yi hakan ya sa shi kara janyo ta yana rada ma ta kalmar.

“Your warmth is all I need right now.”

Myshah ta kwalalo ido ita fa wannan bawan Allah ya dena bata mamaki ji dai yadda yake zaƙewa da yawa.

“Baka da kunya Wallahi...”

Ta yi maganar da batasan a fili ta yi ba har sai da taji ya ce.

“Okay, nawa ita kunyar take naje na siya?”

Shiru ta masa shi kuma ya yi dariya bai dena abin da yake ba har sai da yaja ra'ayinta ta dan biye masa..

BAYAN SATI BIYU 

Haka dai Myshah da Ryan tare da gudunmawar Oumma Rimas suka ci gaba da kasance a ahalin suna binciken su sannu a hankali har suka gama tara duk wani abu da suke bukata hatta da sanin asalin wacece Sophia sun yi kuma Myshah ta sha mamaki yayin da Ryan da Oumma Rimas basu wani mamaki ba dan sun san a rina.

A ranar da su Myshah suka cika kwanaki goma sha biyar da zuwa ahalin RM Barde ne kuma a ka wayi gari da wani gagarumin tashin hankali na mutuwar Xulaihah.

Abin ya bawa Kowa mamaki kuma hankula sun tashi duk da cewar mutuwa gaskiya ce kuma idan lokacin ka ya yi babu gudu ba ja da baya sai ka tafi amma mutuwar Xulaihah da zo da abin zargi da yawa duba da yadda gawarta ta kasance da kuma kasancewarsu yan boko ya sa ba'a rufe ta ba har sai da aka yi bincike akan mutuwar nata a asibiti ta hanyar bincike gawar tsaf kuma hakan ya zama sila na gano dalilin mutuwar nata shi ne wani irin guba aka bata da ya hallaka ta amma ba tashi guda ba a hankali ya ke bin jikinta yana ma ta illa ba tare da an ankare ba kuma a yadda binciken likitocin ya nuna shi ne kusan sati biyu guban ya dauka a jikinta yana circulating jinin jikinta.

Sosai iyayenta suka shiga tashin hankali hatta Nudra da ba shiri suke ba sai da jikinta ya yi sanyi da jin kalar mutuwar da da yar uwar tata tayi.

Ai kuwa ba tare da bata lokaci ba mahaifiyarta wato Zuwaira ta shigar da kara kotu akan mutuwar yar nata ba tare da ta saurari kowa ba domin cewa ta yi ba zata taba hakura ta kyale wanda ya kashe ma ta 'ya yaci bulus ba dole ayi bincike a gano kowane ne kuma a yi masa hukunci daidai da abin da ya aikata, kuma bata damu ba koda hakan zai yi sanadiyar tarwatsewar ahalin.

Abin da ta yi ya yi ma masu son ganin bayan ahalin dadi kuma kuwa burinsu yake dab da cika na ganin tarwatsewar ahalin sai dai abin da basu sani ba shi ne hakan zai zama sila ne na tonuwar asirinsu da na faruwar wasu lamurra marasa dad'i.

Shi kuwa bawan Allah Baffa ciwon zuciyarsa ne ya tashi sanadin abin da yar nasa ta yi ba tare da ta saurari kowa ba da hakan ya tilasta ma sa kwanciya a asibiti hakan kuma ba ƙaramin tashin hankali ya sake jefa mutanen ahalin ba.

“Looks like the real game begins now. Zuwaira RM Barde ta wani fannin taimakonmu ta yi wurin shigar da karar nan ta wani fannin daban kuma tamkar ta dauki wuka ne ta dabawa wannan ahali, amma zamu ga yadda al'amarin zai kasance.”
Ryan ya kare maganar yana mike wa tsaye tare da zura hannunsa cikin aljihu da dan murmushi ya dubi Myshah tare da furta.

“Ready to know the whole truth?”

Kallonsa ta yi da idanunta da suke shirin tara ruwa haka kawai sai ta jinjina masa kai.

Hannu ya sa ya kamo nata ta mike tsaye suka sakko kasa nan ma basu dakata ba sai bakin mota kasancewar gaba d'aya ahalin gidan basu nan suna kotu domin sauraren kara game da mutuwar Xulaihah da za'a fara a ranar.

“You’ve got to see this.”

Ya fada yana mika ma ta wata iPad lokacin da suka zauna a motar sannan Salman yaja.

Myshah ta karɓa tana bin sa da kallon neman karin bayani sai dai bai ce da ita komai ba.

Videon ta yi playing tare da fara kalla yayin da ya nuna Xulaihah tangarau tana zaune a garden da alama ta yi nisa a duniyar tunani sai ga Mash'al ya ƙari sa ya zauna kusa da ita yana shan Hot chocolate.

Magana ya yi ma ta amma taki saurarensa amma bai hakura ba sai da ya tabbatar ya shawo kanta ta kula sa bayan ya gama yi ma ta karairayi na zai aure ta. Daga karshe ya mika ma ta Hot chocolate ɗin kuma a lokacin sautin maganarsu ya fito a videon.

“Ga abin ki nan sai ki kari sa dama ke kika koyamin sha ai.”

Ya faɗa mika ma ta Hot chocolate din.

Ta yi murmushi tana karba.

Anan videon ya yanke.

“Kana nufin ke nan Mash'al ne ya yi silar mutuwar Xulaihah ta hanyar wannan Hot chocolate din da ya bata idan na fahimta daidai?”

Ta yi maganar da dunbin mamaki tana duban Ryan.

“Tabbatarwa ma nayi domin akwai wasu videos ɗin ma da suke nuna lokacin da ya ci gaba da bata a lokuta mabanbanta kuma cikin kwanaki goma da suka wuce.”

“Lallai ne amma gaskiya rashin imanin Mash'al ɗin nan ya wuce duk inda nake zato cikakken tantiri ne shi din.”

Myshah ta yi maganar cike da mamaki. Yayin da Ryan ya ɗan lumshe ido domin shi kadai yasan irin tanadin azabar da ya yi ma sa shi da sauran amma nashi sai yafi na kowa.

A ɓangaren Nimrah kuwa ta yi tunanin kuma ta hanga ta hango ba ta da wani zabi da ya wuce yin abin da Mimah ke so duk da ba nacin da Mimah take yi ma ta ne ya sa ta amince zata jagoranci karar ba fa ce wani boyayyen sirri da wani boyayyen mutumi da ya bayyana a gareta kuma koda ta duba taga Affan ya bata goyon baya hakan ya sa ba tare da bata lokaci ba ta shige gaba aka shigar da makarantar ƙara da fari aka fara Shari'a kamar wasa kafin lamarin ya zama ya sauya salo.

Domin ƙaramin abu ne ya zama babba an shigar da karar ne domin zargin mutuwar ɗaliba amma abin ya juya da bincike ya yi bincike sai aka fara gano wasu boyayyun al'amurra masu cike da al'amara game da makarantar kuma aka ci gaba da samun bayanai ta bakin daliban makarantar wadan da suke fuskantar kalar Rayuwar da Azima Tukur ta yi a makarantar sai dai ba wannan ne abin da ya bawa Kowa mamaki ba sai da binciken ya kai ga an gano wani gini dake ƙarƙashin ƙasa cikin makarantar da kuma abin da ake aikatarwa a ciki wannan abin ne ya sa case ɗin yake neman juyewa ya zama babba kuma alkali ya d'aga shari'ar domin bawa jami'ai damar ci gaba da bincike akan al'amarin.


A ɓangaren MaahNoor kuwa zaune take a saman gadon ta da alama ta yi nisa a duniyar tunani da har batasan lokacin da ya buɗe Kofar ya shigo ba sai jiyo muryarsa a sama da ta yi yana kiran sunanta.

“MaahNoor meke faruwa ne ina ta sallama amma da alama kin daɗe kina tunanin wani abu daban shi ya sa baki ma san ina yi ba.”

Ajiyar zuciya ta sauke ta ɗan kawar da kai bata ce komai ba, domin bata san me zata ce masa ba.

Habib ya zauna a gefenta yana kamo hannunta yana kuma ƙoƙarin su haɗa ido domin tun bayan dawowarsa ya kuma sanar da ita labarin had'uwarsu da matarsa Hannah mai rasuwa kamar yadda ta bukata sai kuma alakar nasu ta fara samun ci gaba domin har fahimtar juna sun samu duk ba wai MaahNoor ta saki jiki bane gaba d'aya musamman idan ta nutsu ta tuna dalilin da ya sa ta yarda da auren kuma ta shigo ahalin sai dai shi Habib har zuciyarsa yanzu yake da niyyar su zauna lafiya dama tun farko bai ƙi auren ba sai dai a ɗan lokacin nan ya fahimci tana yawan shiga damuwa da yawan tunani.

“Me yake damunki?”

Ya tambaye ta cikin taushin murya tare da ci gaba da faɗin.

“Ki buɗe zuciyarki ki kuma yarda dani sannan ki sanar dani damuwanki domin a yanzu baki da wani wanda ya fini a wurinki.”

Da jin kalamansa kamar an buɗe bakinta sai ta sama kanta da basa amsa kamar haka;

“Na kasa ne ba zan iya ci gaba jurewa ba...”

Sai kuma ta yi shiru.

Ɗan dubanta ya yi kafin a hankali ya furta.

“Ba zaki iya jure ganin wanda ya yi silar mutuwar iyayenki kuna kwana gida guda dashi kuma yana rayuwa ta jin dad'i ba tare da wata fargaba ba ko?”

Da sauri ta dubesa jin kalaman dake fitowa daga bakinsa.

Ganin haka ya sa Habib ɗan murmusa wa tare da ci gaba da faɗin.

“Haka ne ko? Shi dai wannan mutumi da yake matsayin mahaifi a gareni a idon duniya sannan kuma ya kasance Aminin mahaifin ki wanda Mahaifinki bashi da wani aboki da ya yarda da shi sama dashi amma daga bisani yaci amanarsa saboda son abin duniya da ganin shima ya zama wani wanda ake damawa da shi a ƙasar ya sa ya kashe Abokinsa da Matarsa da 'yarsu wanda a tunaninsa ta mutu shikenan ya gama da ahalin kuma ya mallaki duk wani abu da suka tara sai dai abin da bai sani ba shi ne ita wannan yarinyar Aminin nasa da ya ci amana ya kuma kashe tana raye bata mutu ba kuma ta girma ne da burin ɗaukar fansa akansa hakan ne ya sa ta gaza sukuni har sai da ta aura ɗan sa ta kuma shigo familynsa domin ɗaukar fansa haka ne?”

Ya ƙari sa maganar yana sauke idanunsa akan MaahNoor da ta zama kamar statue tana dubansa cikin tsananin shock.

“Garin ya ya kasan duk wannan? Ina nufin ya aka yi kasan labarina gaba d'aya?”

Murmushi ya ɗan yi tare da bata amsa da fad'in.

“A lokacin da na fahimci cewa Alhaji Bashaar One ba shi ne asalin mahaifina ba kuma nake bincike domin sanin gaskiya a lokacin nasan da hakan.”

Ya bata amsa kai tsaye.

Da mamaki MaahNoor ta ce.

“Dama kasan ba Alhaji Bashaar ne ya haifeka ba kuma ba Momma ba ce mahaifiyarka.”

“Har gobe Momma a matsayin mahaifiya take a wurina duk da ba ita ta haifeni ba amma babu abin da zai ture wannan matsayin nata a wurina.”

Habib ya katse MaahNoor da faɗin hakan.
Ta sauke ajiyar zuciya cikin mamaki.
“Ke nan shi ya sa kaƙi mayar da hankali ka goya masa baya a kan wannan lamarin Makarantar nasa da ake bincike akai?”

Ta faɗa tana dubansa.

“Wannan lamarin kuma wani labari ne mai zaman kansa wanda lokaci shi ne zai bayyana komai kuma ina ga lokaci ya yi da zaki dena takura kanki akan ɗaukar fansa domin shi wanda kike hakan a kansa komai yana dab da ƙare masa, ina nufin tasa na dab da ƙarewa dama haka Rayuwar ta koyar idan ka yi da kyau zaka ga mai kyau akasin haka ma duk zaka girba abin da ka shuka....”

**
A kotu kuwa mutane ne danƙam sun cika kotun domin ci gaba da sauraren shari'ar da ake fafatawa game da makarantar ta MYSTIC VILLEY HIGH SCHOOL da abubuwan da ake zargi yayin da kaf ahalin Alhaji Bashaar har ma da shi kansa suke zazzaune cikin kotun haka kuma ahalin Barde da suma shari'arsu akan mutuwar Xulaihah za'ayi a gaba bayan an gama da wannan da ake, ya sa suka hallara da wuri duk suna zazzaune.

Sai dai ana tsaka da sauraren shari'ar ne kuma lamarin ya canza domin kuwa wani mutumi ne ya bayyana a kotu tare da faɗin tafe yake da hujja mai girma game da shari'ar da ake yi dama wanda za'ayi gaba, da mamaki duk mutanen kotun suke dubansa da jin abin da ya faɗa kuma ba tare da b'ata lokaci ba alkali ya nema ji daga bakin wannan mutumin akan hujjojin da ya ce yana da. 


Bayani mutumin da ya rufe fuskarsa da mask ya fara kamar haka:

“Ni sunana Abubakar Sadiq Barde wanda a shekarun baya ni ɗin lawyer ne, mun kuma haɗa kai da matata muna aiki akan wata boyayyiyar Kungiya mai suna Alpha dake aikata manyan laifukan kaɗan daga ciki shi ne na safarar mutane ana saka musu sinadari a jikinsu domin ku zama wata halitta daban kuma ake amfani da su a matsayin makami, da kuma ababen samun kuɗi, a shekarun baya mun yi nasarar tona asirin kungiyar ni da matata har aka fara Shari'a kuma a lokacin da ake dab da zaman kotu na ƙarshe ne shugaban wancan ƙungiya ya aika mutanen sa domin su kashemu ni da matata...
Mutumin ya ɗan yi shiru yana sauke ajiyar zuciya yayin da kotun ta yi wani irin tsitt jikin Oumma Rimas dake kusa da Myshah kuwa tuni ya dauki rawa.
Ya ci gaba bayani akan abin da ya faru a wancan lokacin sannan ya d'aura da faɗin.
“A lokacin ba harbina suka yi ba sun bugamin wani abu ne ya da ya yi silar da na suma sannan suka ɗauke ni suka tafi dani can masarrafarsu tsawon wannan shekaru kusan Ashiri da biyu suna rufe dani su basu kasheni ba kuma basu sakeni ba, domin a cewar shugaban ƙungiyar tun da har nayi ƙoƙarin ja da shi to fa ba zai kasheni ba zai dai tsareni ne nake ganin yadda kungiyar tasa zata ci gaba da bunƙasa kuma tsawon wannan shekaru yana sane dacewar matata Rimas tana raye da sauran ƴaƴan da ta haifa duk da cewa ba tana tare da biyu daga cikinsu bane kuma ita kanta batasan suna raye ko akasin haka ba amma shi Zayden yana sane da komai....”

“Ban katse maka hanzari ba Malam Abubakar amma kamar wannan bayani da kakeyi kamar bashi da alaka da wannan shari'ar da ake yi a yanzu ka dakatar damu.”

Alkali da kansa ya katse shi da faɗin hakan.
Murmushi ya yi wanda bashi da alaka da nishadi sannan ya ce.

“Mai girma mai Shari'a ai kuwa wannan bayanin da nake da kuma hujjojin da nake da su ne suke da asalin alaka da wannan shari'ar taku.”

Jin haka ya sa alkali ya basa umarnin ya ci gaba.

“Sunan mamallakin wannan kungiyar shi ne Dr Zayden K. Vale shi da kansa ya ƙirƙira wannan ƙungiya ce domin wasu manufa nasa guda biyu na farko dai domin ya zama mutum mai karfin iko a ko'ina kuma ya tara makudan kudade na biyu kuma shi ne saboda ya dauki fansa akan ahalin RM Barde sakamakon abin da Alhaji Rayyan Muhammad Barde ya yi ma ahalinsa lokacin da yake kan mulki, shi ya sa yakeson ɗaukar wannan fansa kuma ya ci gaba da developing ƙungiyar tasa yana samun kudade gefe guda yana wani babban shiri game da ahalin ana cikin haka ya gano Layan ɗaya daga cikin yan ahalin RM Barde da ta kasance yar jarida kuma ganin ta gano sirrin ƙungiyar nasa a lokacin bai saurara ba ya kawar da abokan aikinta yayin da ita kuma ta bar kasar kuma bayan wasu shekaru ta ci gaba da bincikar ƙungiyar a wannan lokacin ne kuma ya shirya ya kasheta ta hanyar shirya mata hatsarin mota sai dai bata mutu ba kamar yadda ahalin da ma sauran mutane suka dauka, daga nan ma ta ci gaba da binciken nata ne a sirri kuma da yake yana ankare da ita ne ya sa ba tare da b'ata lokaci ba ya shirya ma ta makarkashiyar da ya zama silar zuwanta prison kuma take tsare a duk tsawon wad'an nan shekaru...

Hayaniya ne ya fara tashi a kotun da jin kalaman da suke fitowa daga bakin wannan mutumin Yayin da kowa da abin da yake faɗa sai da alkali ya buga gudumarsa sannan Kotun ta yi shiru sannan shi kuma ya ci gaba.

“Hankalinsa bai kwanta ba sai da ya kawar da labarin Layan da ma duk wasu masu ƙoƙarin kawo ma ƙungiyar tasa nakasu ana haka kuma kwatsam bayan wasu shekaru Rimas ta bayyana ta kuma zo da salo na ban mamaki a garesa domin bai taba ankara da ita ba har sai da ta gama tara hujjoji akan ƙungiyar sa har an fara shari'a hakan ya sa ita ma ya yi ƙoƙarin kawar da ita da mijinta wato ni, sai dai Allah bai bashi sama nasara ba, a lokacin ne kuma ya yi wata dabara sai dai kafin nan zan faɗa muku wani abu cewar a zahirin gaskiya kallon mutum guda duniya take yi ma Dr Zayden sai dai ba hakan bane domin su biyu ne yana da ɗan uwa da suke matuƙar kama sai dai Dr Zayden shi ke sarrafa komai kuma shi wancan ɗan uwan nasa shi ɗin kwararren manemin mata ne da hakan ya kai shi ga aikatawa wata yarinya mai suna Deborah fyad'e amma da yake Dr Zayden yana da ƙarfin iko sai ya yi amfani da kuɗi wurin hana yan uwan Deborah daukar wani mataki kuma ya yi amfani da wannan abu da ɗan uwan nasa ya aikata ya yi manipulating ɗin sa wurin tilasta masa aikata duk wani abu da yakeso duk tsawon wad'an nan shekaru wannan ɗan uwan nasa da ya musulunta kuma yake amsa sunan Muhammad Zaid bisa umarnin ɗan uwansa Dr Zayden ya aikata komai hatta ga ahalinsa da ya gina duk a cikin shirin Dr Zayden ne sai dai daga lokacin da Dr Zayden ya yi silar mutuwar Malik ɗa a wurin Rimas da Matar Muhammad Zaid ta raina a matsayin wanda ta haifa masa daga lokacin ne kuma Muhammad Zaid ɗin ya dena bin umarnin ɗan uwan nasa, bayan ya gano Dr Zayden ne ya kashe Malik kuma ya shirya abin kamar shi ya kashe kansa, kuma abin da ya sa ya kashe Malik shi ne ya saka mishi sinadarin nan da yake amfani da shi ga mutane domin ya gwada sabon aiki akan sa sai dai abin da result ɗin ya bayyana game da gwajin da ya yi ma Malik ɗin ne ya sa shi kasheshi gudun kar ya zama silar tonuwar asirinsa, bayan Muhammad Zaid ya san wannan gaskiyar sai ya shiga ƙoƙarin kare ahalinsa da ya kafa duk da cewa duk auren da yake yi karkashin umarnin Zayden ne, sai dai a wannan lokaci ne matarsa ta dasa zarginta na mutuwar ɗan ta a kansa haka ita ma yar uwar Malik wato Myshah a lokacin shi take zargi har hakan ya sa ta bar gidansa bayan rashin lafiya da mahaifiyar nasu ta fara a lokacin abubuwa suka yi ma Muhammad Zaid zafi amma haka ya daure ya ci gaba da kare ahalinsa daga sharrin ɗan uwan nasa sai dai bayan shafe wasu shekaru ita wannan mata tasa da ta yi tana jinya a ranar da ta fara fita daga asibitin da ta ya jinya bayan ta warke a ranar ne Dr Zayden ya aika aka kasheta gudun kar ta tona masa asiri ta hanyar sanar ma Myshah duk gaskiyar da ta sani domin ta san wasu sirrika bayan ta binciki wayar Muhammad Zaid kafin ta fara rashin lafiya, kuma gefe guda tana tare da Yasir wato AB wanda shi ne ya sanar da ita gaskiyar komai game da mutuwar Malik kuma ya sanar da ita bayanin komai akan ƙungiyar Alpha dama abin da ke tsakanin Dr Zayden da ahalin Barde na son daukar fansa da yake, kuma a lokacin shi ne ya kira Myshah a waya yana sakin dariya....
Wani irin bugawa k'irjin Myshah ya yi ta mik'e tsaye cikin tsananin shock da jin abin da ya faɗa take kamar a mafarki yayin da shi kuwa ya ci gaba.

“Ba ƙaramin tashin hankali Muhammad Zaid da ahalinsa ke kira da Bapah ya shiga ba a lokacin da matar tasa ta mutu kuma ya fara kokarin ganin bayan ɗan uwan nasa ganin hakan ya sa kafin ya kai ga wani yunkuri Dr Zayden ya tado da tsohon laifin Muhammad Zaid na fyad'en da ya yi ma Deborah shekarun baya da ƙarfin iko ya yi amfani ya sa aka dawo a shari'ar har ta kai ga Muhammad Zaid ya amsa laifin sa da kuma hakan ya zama silar mutuwarsa sai dai duk yayi hakan ne domin kare ahalinsa sai dai ita Myshah ta yi ma sa gurguwar fahimta...

Wani irin tashin hankali ne ya ruftowa Myshah take hawaye suka fara yi ma ta zarya da jin wannan al'amari kamar almara yayin da shi kuwa ya ci.

“Dr Zayden kwararren tantirin mutum ne da yake aikata komai nasa da lissafi kuma ya ɓoye kansa a idon duniya saboda wasu dalilai nasa hatta ahalinsa bai bayyana kansa a gare su ba duk da cewa shi ne ya yi silar mutuwar matarsa da ta haifa masa yara biyu mata bayan ta gano wanene shi tana kokarin tona masa Asiri sai dai ba karamin so yake yi ma wad'an nan ya'ya nasa ba shi ya sa ya bari ƙaramar 'yarsa Aairah take yin duk abin da ta ga dama a MYSTIC VILLEY HIGH SCHOOL kuma har ta yi silar mutuwar wannan daliba Azima Tukur, yayin da kuma babbar 'yarsa da ita yake shirya komai sannan a zahirin gaskiya ya d'aura wasu ne akan ragamar wuraren da yake gudanar da ayyukan sa na wancan ƙungiya nasa a States mabanbanta a ƙasar nan kamar dai yadda ya d'aura Alhaji Bashaar One a matsayin shugaba na wancan makarantar da a zahiri a ganinta makaranta ce kawai amma a baɗini ta cikin karkashin kasa nan ne Babban headquarter nasa na kungiya da yake aikata duk wasu muggan Laifuka gefe guda kuma ya tura 'yar Sophia tana aure a ahalin Rm Barde har ta haɗa hannu da wasu daga cikin yan ahalin masu son abin duniya domin kawo karshen ahalin kuma sanin wannan gaskiya da Myshaara diyar wurin Rimas ta yi ne ya sa suka kasheta...
Nan dai ya ci gaba da yin bayani dalla-dalla akan wannan ƙungiya dama shugabanta yana bayyana duk wata gaskiya a fili tare da hujja sannan ya ci gaba da.

“Diyar wajen Deborah da ya haifa bayan ta girma ta yi kokarin gano wanene mahaifinka hakan har ya kai ta ga sanin Dr Zayden da ƙungiyar sa kuma ganin zata iya tona musu asiri ne ya sa shi hada hannu da Alhaji Bashaar One Baban mijin da take Aure suka kasheta da hakan ne ya sa shi damƙa wa Alhaji Bashaar ɗin ragamar wancan makarantar da sunan nasa ne a idon duniya...”

Wani irin zaro ido waje Habib ya yi yana kuma yi ma Alhaji Bashaar wani irin duba, gumi kawai ke tsatstsafowa Alhaji Bashaar ya mike yana kokarin waskewa ya fice sai dai tuni jami'ai suka yi ram da shi Abubakar ya yi murmushi yana ci gaba da sanar wa da kotu irin mugayen halayen Alhaji Bashaar dama abubuwan da ya aikata har ma da kashe Abokinsa mahaifin MaahNoor da ya yi ya sanar da shi ɗin ma ɗan kungiyar Dr Zayden ne.
Da bayanan da Abubakar Sadiq ya bayar akayi amfani wurin damk'e Sophia ita da mukarramanta.
“Noman daya kasancewar mijin Sophia 'ya a wurin Dr Zayden ake yi wa kallon ɗan ahalin Barde to fa ba hakan ba ne domin ba shi ne asalin yaron da matar Alhaji Rayyan Rayyan Muhammad Barde ta haifa ba, Habib da ya kasance ɗa a wurin Alhaji Bashaar shi ne Asalin ɗan da matar Alhaji Rayyan Rayyan Muhammad ta haifa kuma da sanin Alhaji Bashaar bisa bin umarnin Dr Zayden da ya yi ya saka Sahura Cin-gam ta haɗa hannu da Nurse suka canza jaririn da Matarsa ta haifa wanda bai zo da rai ba ta hanyar saka ma ta jaririn da matar Alhaji Rayyan Rayyan Muhammad Barde ta haifa sannan ita ma suka aje ma ta Noman da ya kasance a gidan marayu suka ɗauko shi yayin da shi kuma Dr Zayden ya aikata duk wannan ne domin kawo ƙarshen ahalin anan gaba...
Haka dai Abubakar ya ci gaba da zakulo abubuwan dake ɓoye yana bayyana wa a gaban kotun domin da shirinsa yazo hatta da Yasir mijin Mirrah wato AB shima ya bayyana gaban kotu da nasa hujjojin, zuwa can Abubakar ya nisa tare da duban alkali da ma sauran mutanen kotun ya ce.
“Amma bakuyi mamakin yadda na kasance a nan tsaye gabanku ba bayan da farko na faɗa cewar Dr Zayden yana tsare ne dani tsawon shekaru? Bai jira amsarsu ba ya ci gaba.

“Hakika duk tsawon wad'an nan shekaru ina tsare a hannun Dr Zayden sai dai abin da bai sani ba shi ne nima ina shirya yadda zan kawo ƙarshen sa tare da taimakon wasu daga cikin ma'aikatansa duk da a tunaninsa ina tsare ne gabansa babu abin da zan iya yi sai dai tuni aikin gama ya gama domin a halin yanzu na shafe tarihin Alpha da shugabanta wato Dr Zayden...

Da tsananin mamaki wannan karon daga alkali har sauran jama'ar kotun suke dubansa kafin Sophia dake tsare gaban jami'ai ta saki wata kakkaurar ƙara tana faɗin.

“Ƙarya kake baka isa kaga bayan Mahaifina ba wallahi sai dai shi yaga bayanka.”

Murmushi Abubakar ya yi tare da fad'in.

“Tun da baki yarda ba bari na bada wannan a saka kowa ya gani da idonsa zaki fi gane yaren.”

Ya faɗa yana miƙa Card Reader mai dauke da Memory ba tare bata lokaci ba aka saka a katon majigin dake kotun kowa ya fara gani videon yana nuna yadda gaba d'aya masarrafa ko ace masana'antun Dr Zayden da suke karkashin kasa na states da dama suke rushewa ne wasu abubuwan dake ciki sun ƙone yayin da a videon na ƙarshe Dr Zayden ne shi da ɗiyarsa Aairah zaune a jirgin sama da alama ƙasar zasu bari sai dai ba'a d'auki wani lokaci ba jirgin ya fara shawagi dasu da alama ya gwacewa matukan ne daga nan kuma jirgin ya bugi wani Babban gini ya kuma kama da wuta videon ya ɗauke da hakan ya yi daidai da karar da Sophia ta saki tana kokarin zubewa domin ba zata iya ci gaba gani da sauraren wannan abin tashin hankalin ba tana tuna yadda sukayi sallama a d'azu da mahaifinta da yar uwanta akan zasu tafi Cyprus ita ma zata biyo bayansu bayan ta idda durkusar da ahalin Barde sai kuma yanzu azo ana ce ma ta kamfanoninsu sun zama tarihi kuma mahaifinta da yar uwarta sun mutu ai wannan ma labarin kanzon kurege ne.

Sai dai abin da bata sani ba Tabbas haka abin yake Dr Zayden mahaifinta ya riga da ya mutu ba tare da bata lokaci ba aka yanke ma su Sophia dukansu hukuncin kisa sakamakon kashe Myshaara da ma Xulaihah da sukayi sai kuma a lokacin ne Uncle Ahmad shi da d'ansa Mash'al suka fara nadama sai dai ta kasance mara amfani, haka shima Alhaji Bashaar an yanke masa hukuncin ɗaurin rai da rai sakamakon muggan laifukansa da ma kashe iyayen MaahNoor har ma da Hannah Matar Habib da ya yi kuma sanar da cewar Affan da Nawfal ba shi ne ya haifesu ba, su ya'ya ne ga wani mutumi da ya taba kashewa ya kuma cinye dukiyarsa nan take ya faɗa sunan mutumin nan aka gane mahaifinsu Affan da Nawfal ɗin ma suna da alaka da ahalin Barde kuma kafin a tashi daga kotun wani abin mamaki ya sake bayyana ga mutanen kotun shi ne na bayyanar da Layan mahaifiyar Ryan ta yi ita ma ta sanar da kotu duk wani abu da ta sani duk da an yi mamakin kasancewarta a raye amma ahalin Barde sun yi matukar farin ciki nan aka shiga jajanta al'amarin yayin da ta gefe guda abin da Uncle Ahmad da d'ansa suka yi yake damunsu sai dai farin cikin bayyanar Habib a matsayin ɗa ga ahalin da ma tonuwar sirrika da yawa da ya bayyana dalilin mutuwar Myshaara da Xulaihah da kasancewar Myshah ita ma yar ahalin ga kuma bayyanar Abubakar Sadiq mijin Rimas kuma mahaifin Myshah da ma ita kanta Layan mahaifiyar Ryan wannan shi ne ya danne takaicin da suka shirya na abin da Uncle Ahmad shi da Sophia da Noman suka yi ma ahalin...


BAYAN WANI LOKACI

Ahalin RM Barde ya sake kafuwa cikin aminci da kaunar juna wurin yan ahalin yayin da tuni Myshah suka jone da mutumin nata Ryan ko bayan bayyanar komai sai suka sama fahimtar juna suka kuma tabbatar da kaunar da suke wa junansu suka ci gaba da zamansu tare kuma tuni Habib ya d'auki matarsa MaahNoor ya 'yarsa Siyam da ta kasance jika a wurin Bapah, sun koma kacokan da zama tare da Rm Barde family duk da har gobe kallon mahaifiya yake yima Momma, haka shima Affan zaune yake tare da Matarsa Nimrah a tare da ahalin bayan an gano mahaifinsu yana da alaƙa da ahalin, tuni Oumma Rimas aka mayar da aurenta ita da Abubakar Sadiq mijinta kuma ta dawo da Mimah hannunta ta riƙe ta matsayin 'ya sai dai ata bangaren Mimah bata saki Bishra diyar Alhaji Bashaar ba sun ci gaba ƙawancen su Yayin da gefe guda suke tare da Nawfal da kowa yake faɗin soyayya suke amma Mimah taki yarda sai ma duk lokacin da aka yi maganar cewa take Allah shi kyauta ta yi soyayya da Nawfal age mate ɗin ta bayan ita kanta tasan ƙarya take.

Rayuwa sabuwa ga ahalin domin zaune suke lafiya cikin fahimtar juna kuma Myshah tana nan suna zumunci da kawarta Nimrah da suke zaune wuri guda kuma suna tare da Deebah diyar Uncle Bukar da ita ma bikinta ya kusa haka ita ma Nanameera da ita ta taimakawa Ryan da Uncle Bukar wurin bincike game da makarantar MYSTIC VILLEY HIGH SCHOOL tuni Hammam Big Bro ya aureta dama sun jima suna soyayyar su. kuma suna zumuncinsu su duka, gefe guda Myshah tana nan manne da Auntynta Mirrah suna zumunci abubuwan dai ta ko ina sai sam Barka domin a halin yanzu ma Myshah ciki na biyu gareta yayin da ita ma Nimrah tuni ta haihu haka ma MaahNoor yanzu haka suna ta shirya shiryen bikin Mimah ne ita da Angonta Nawfal bayan ta gama kwanakwanarta ta koma kan hanya kuma cikin amincewar Ubangiji an yi komai na shagalin bikin lafiya an gama amarya da ango sun tare ta kowanne fanni rayuwa ake gudanarwa mai cike da fahimtar juna...

**
Tsaye yake ya bawa ƙofa baya waya kare a kunnensa Myshah da ta turo kofar ta shiga da sallama ta taka a hankali ta ƙari sa garesa bayan ta kwantar da Babynta mai watanni uku saman gadonsa.
“Soulmate ya dai, meke faruwa?”
Ta faɗa tana hugging ɗin sa ta baya.
Lumshe ido Ryan ya yi tare da sauke ajiyar zuciya sannan ya ce.
“Ava da Aiden...”
Ya kuma ya yi shiru.
“Uhm me ya same su?”
Ta tambaya.
“Garin shirmensu suna can hannun jami'an tsaro a ƙasar america da laifin safarar miyagun kwayoyi ya zama dole naje america na kuma yi duk abin da ya kamata domin kuɓuto da 'yan uwana.”
Shiru Myshah ta yi tana saurarensa ba tare da ta katse sa ba a zuciyarta tana yaba kalar kyakkyawar zuciya da Ryan yake da duk da cewa ba ƙaunarsa 'yan uwan nasa suke ba amma ƙoƙari yake ya ce to su.
“Ba wai zan hanaka taimakon 'yan uwanka bane amma ina ga lokaci ya yi da zaka ɗan basu iska su fahimci amfaninka a gare su domin a yanzu ɗin indai ba kai ba basu da wani da zai iya taimaka musu, a ganina ka basu iska har su fahimci cewa ƙiyayyar da suke maka mara amfani ba wani BA RIBA domin ka fisu da komai.”
Ta faɗa tana tuna kalmar BA RIBA da ta fad'i, E tabbas babu Riba a duk wani abu da za'a aikata ba dan Allah ba, domin ita zata bada labari duba da abin da ya faru a rayuwarta musamman idan ta yi duba da yadda labarin Dr Zayden da ma ƙarshen sa ya kasance a duk shekarun da ya ɗauka yana kashe rayuka dan ya sama ƙarfin iko da kudade a yanzu ba shi a doron duniyar bare yaci ribar abin da ya shafe shekaru yana yi saboda haka BA RIBA.

Maganar da Ryan ya yi ne ya dawo da ita daga Duniyar tunanin da lula.

“Gaskiya kika faɗa saboda haka zan yi amfani da shawarar kyakkyawar mata ta ko 'yan uwana sa gane muhimmancina cikin rayuwarsu.”

Murmushi ta yi sannan cikin tsokana ta ce.
“Yawwa Ɗan mummunan mijina kayi tunanin mai kyau...”

“Au ni ne ma mummunan aikuwa zaki gane kin kirani da mummuna yarinya.”
Da sauri ta yi baya tana dariya ta ce.
“Wasa fa nakeyi ai kai ɗin kyakkyawa ne ajin farko ma kuwa...”
“Oho ai shi ne dalilin da ya saka naga kin mannemin baki sama sukuni har sai da kika aureni Innocent me.”

“Hmmm kai dai faɗa gaskiya Malam ko dai kaga Kyakkyawa Ni ka kasa sukuni sai da ka aureni.”

Murmushi ya yi yana kamota ya rungume sannan ya furta.

“Ba zan ƙaryata ki ba domin kuwa na kasa sukuni ɗin har sai da na tabbatar da kin zama mallakina ni ɗaya domin ƙaunar da nakeyi miki ba mai misaltawa bane course am your soulmate.”
Myshah ta yi murmushi tana tuna lokutan baya da take mafarki mai cike da al'mara akan b'oyayyen mutumin da ya kira kansa da cewar He's Her Soulmate.
Lumshe ido ta yi tana godiya ga Allah da ya azurtata da miji na gari mai ƙaunarta gefe guda kuma ga ahalinta masu son farin cikinta.

ƘARSHE

ALHAMDULILLAH!



Anan labarin BA RIBA yazo ƙarshe, darussan dake cikin Allah ya bamu ikon amfani da su muna fata Ubangiji ya bamu ladan kuma kurakuran dake ciki Allah ya yafe mana baki d'aya mu kasance daku a sabon littafina da zai fito nan bada jimawa ba mai taken BA DARAJA.

Nainarh KD ✍️


Thank you Again...❤️




